**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Φεβρουαρίου 2019, ημέρα Τετάρτη και ώρα 14.15΄, στην Αίθουσα **Γερουσίας** του Μεγάρου της Βουλής συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Επιτροπή επαγγελματικού αθλητισμού και άλλες διατάξεις».

 Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Γεώργιος Βασιλειάδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αυλωνίτου Ελένη, Ψυχογιός Γεώργιος, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Αντωνίου Μαρία, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Καββαδάς Αθανάσιος, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Βούλτεψη Σοφία, Κωνσταντόπουλος Δημήτριος, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Δελής Ιωάννης, Συντυχάκης Εμμανουήλ, Μεγαλομύστακας Αναστάσιος, Λυκούδης Σπυρίδωνας, Μαυρωτάς Γεώργιος και Ψαριανός Γρηγόριος.

**ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής):** Κυρίες και κύριοι συνάδελφοι, η πρόταση για τη διάρθρωση των συνεδριάσεων είναι η εξής: Σήμερα, γίνεται η πρώτη συνεδρίαση επί της αρχής. Αύριο το πρωί, στις 10.00΄, γίνεται η συνεδρίαση με κλήση των εξωκοινοβουλευτικών προσώπων και στις 15.30΄ θα γίνει η συζήτηση για την ψήφιση επί της αρχής και η συζήτηση επί των άρθρων. Την Τρίτη, 5 Μαρτίου στις 10.00΄ το πρωί, θα γίνει η β΄ ανάγνωση.

Τον λόγο έχει ο κ. Υπουργός.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι βουλευτές, θέλω να κάνω μια πολύ μικρή εισαγωγή. Νομίζω ότι θα αξίζει περισσότερο τον κόπο η τοποθέτησή μου. Κατά την εισαγωγή, θα επιμείνω περισσότερο στο δεύτερο μέρος, μετά και την πρώτη τοποθέτηση όλων των Κομμάτων για το σύνολο του νομοσχεδίου, το οποίο έρχεται για να λύσει, καταρχήν, δύο από τα μεγαλύτερα ζητήματα του ελληνικού αθλητισμού, της λειτουργίας του, του ελέγχου του και των βασικών ιδιοτήτων του.

Επομένως, το πρώτο μέρος αφορά την Επιτροπή Επαγγελματικού Αθλητισμού. Ο νομοθέτης, ορθά σκεπτόμενος, στην εξέλιξη του επαγγελματικού αθλητισμού, νομοθέτησε την ύπαρξη επιτροπής, η οποία θα είχε τον έλεγχο, ώστε να προλαμβάνει φαινόμενα έκνομα, φαινόμενα ανομίας, φαινόμενα μαύρου χρήματος. Φαινόμενα που, επειδή ο αθλητισμός ή μια Αθλητική Α.Ε. είναι μια sui generis εταιρεία, είναι μια εταιρεία η οποία από πίσω αντιπροσωπεύει πολύ περισσότερα πράγματα, όπως ένα ερασιτεχνικό σωματείο, μια ιστορία και, στο τέλος της ημέρας, πάντοτε το βάρος έπεφτε στο κράτος για να βρει λύσεις, στο κράτος, που δεν μπορούσε να ελέγξει. Ορθά νομοθέτησε τότε, αλλά ημιτελώς, όπως τις περισσότερες φορές συνέβαινε.

Ερχόμαστε, λοιπόν, να καλύψουμε αυτά τα κενά. Να φτιάξουμε μια νέα ανεξάρτητη αρχή με τρόπους λειτουργίας τέτοιους, εχέγγυα και αρμοδιότητες τέτοιες, που θα μπορεί να ασκεί τον πραγματικό της ρόλο, να μπορεί να ασκεί τον πραγματικό ελεγκτικό της ρόλο, να μπορεί να προλαμβάνει φαινόμενα που ταλανίσανε τον ελληνικό επαγγελματικό αθλητισμό για να μην τα ξαναζήσουμε και για να μην επιτρέψουμε ξανά σε ανθρώπους, οι οποίοι δεν έχουν καμία σχέση με τον υγιή αθλητισμό και την υγιή επιχειρηματικότητα, να παίρνουν μέρος σε αυτή τη διαδικασία.

Νομίζω ότι, με τις διατάξεις του νομοσχεδίου, φτιάχνεται ένα στιβαρό πλαίσιο, το οποίο θα μας διασφαλίσει ότι, από την επόμενη ημέρα, θα μπορεί το κράτος να ασκεί, πραγματικά με ανεξάρτητους όρους που θα διασφαλίζουν και την μη κρατική παρέμβαση, με τη μορφή που την έχουμε δυστυχώς ζήσει, τους κανόνες λειτουργίας του επαγγελματικού αθλητισμού.

Στο δεύτερο μέρος, ερχόμαστε βάζοντας κανόνες. Στη διαβούλευση, υπήρχε μια πολύ έντονη, θα μου επιτρέψετε να πω, δυσαρέσκεια, από την πλευρά των Ομοσπονδιών για την χρήση του όρου «Εκδημοκρατισμός της λειτουργίας των Ομοσπονδιών». Αφαιρέθηκε από το νομοσχέδιο, γιατί δεν ήταν αυτή η ουσία. Η ουσία ήταν ότι προσπαθούμε να βάλουμε κανόνες, οι οποίοι θα διασφαλίζουν τη διαφάνεια, θα διασφαλίζουν τα δικαιώματα της μειοψηφίας, θα διασφαλίζουν τη συμμετοχή όλων των φύλων στη διαδικασία λειτουργίας και συγκρότησης του πυρήνα του αθλητικού κυττάρου, διαδικασίες οι οποίες θα διασφαλίζουν τον έλεγχο τον οικονομικό, θα διασφαλίζουν τη λογοδοσία.

Ενσωματώνοντας κανόνες, οι οποίοι είναι αποδεκτοί από το σύνολο της Ευρωπαϊκής Ένωσης, αλλά και της αθλητικής κοινότητας, ενσωματωμένοι στις οδηγίες της Διεθνούς Ολυμπιακής Επιτροπής, δυστυχώς, όμως, μη ενσωματωμένοι στους κανόνες της δικής μας αθλητικής ζωής και, με την παρέμβαση αυτή, θέλουμε να κλείσουμε όλα αυτά τα κενά, να κλείσουμε το φαινόμενο που ζήσαμε και ζούμε με ομοσπονδίες, οι οποίες βρίσκονται συνεχώς στα δικαστήρια, με εξώδικα επί εξωδίκων, με καταγγελίες επί καταγγελιών και, στο τέλος της ημέρας, με απόλυτη διαφάνεια και με απόλυτη λογοδοσία.

Ταυτόχρονα, όπως είχαμε ξανασυζητήσει και στο παρελθόν, περιλαμβάνουμε διατάξεις για τα θέματα της βίας. Πέρα από τη μεγάλη επεξεργασία που γίνεται μαζί με τη Διεθνή Ομοσπονδία Ποδοσφαίρου, την UEFA, και το Υπουργείο Δημόσιας Τάξης και τις επόμενες μέρες καταλήγει και θα καταλήξει πολύ σύντομα και σε νομοθετική πρωτοβουλία συνολική, σχετικά με την ποινική αντιμετώπιση των ταραξιών, χωρίς να επαναφέρουμε το ιδιώνυμο, αλλά βάζοντας τέτοιους κανόνες, οι οποίοι θα διασφαλίζουν ότι αυτοί οι οποίοι συλλαμβάνονται σε διαδικασίες επεισοδίων, υπό όρους, θα μπορεί να τους στερηθεί άμεσα, με την άσκηση της ποινικής δίωξης, η πρόσβασή τους στους αγωνιστικούς χώρους και με ένα πλαίσιο, το οποίο θα φέρνει και τους ίδιους, αυτούς που τελούν την αγωνιστική δραστηριότητα, τους υπεύθυνους των ομάδων και των εγκαταστάσεών, προ των ευθυνών τους, σε περίπτωση που επιτρέπουν να ξαναμπαίνουν μέσα, για να μην ξαναζήσουμε τα ίδια φαινόμενα, που έχουμε ζήσει στο παρελθόν.

Θυμάστε, όταν συζητήσαμε πριν από ενάμιση χρόνο εδώ το νέο πλαίσιο για την αδειοδότηση αθλητικών εγκαταστάσεων, που είχα πει ότι αυτά είναι ζητήματα τεχνικά και θα χρειαστεί ενδεχόμενα στη λειτουργία τους και με συνεννόηση με την ΕΝΠΕ και με τους δήμους, εφόσον παρατηρούμε ότι κάπου μπορεί να δημιουργηθούν δυσλειτουργίες ή περισσότερες γραφειοκρατίες από αυτές που θέλουμε να λύσουμε, θα δούμε αν τις λύσουμε, περιλαμβάνονται και τέτοιες διατάξεις σε αυτή την κατεύθυνση και σε απόλυτη συνεννόηση με τις περιφέρειες και θα ήθελα, στο σημείο αυτό, να ευχαριστήσω και τον κύριο Αγοραστό για την εξαιρετική συνεργασία που έχουμε όλο αυτό το διάστημα και την κυρία Δούρου βεβαίως, όλο αυτό το διάστημα, για να μπορέσουμε να βρούμε τα σημεία που μας δημιουργούσαν πρόβλημα γραφειοκρατικό. Σκοπός μας είναι να σπάσουμε γραφειοκρατία, όχι να δημιουργήσουμε καινούργιους θύλακες. Αυτά ερχόμαστε να διορθώσουμε.

Το τελευταίο μέρος -και εδώ θα κλείσω- αφορά την Φίλιππο Ένωση και τη λειτουργία της μέσα σε ένα σύγχρονο περιβάλλον και υπό το πρίσμα της ιδιωτικοποίησης του ΟΔΙΕ και του Ιπποδρόμου που συντελέστηκε το 2013. Με νέους κανόνες, σεβόμενοι την ιστορία της Φίλιππου Ενώσεως, σεβόμενοι τις ιστορικές καταβολές, τον ιστορικό νομοθέτη, αλλά όμως και τη νέα πραγματικότητα και την ανάγκη να λειτουργήσει ο Ιππόδρομος και να λειτουργεί με διαφάνεια, για να διασφαλίσουμε όλες τις θέσεις εργασίας που, αυτή τη στιγμή, και λόγω των προβλημάτων που, αν θέλετε, μπορούμε να το κουβεντιάσουμε και στη συνέχεια, που προέκυψαν αυτά τα χρόνια, από το 2013 και μετά, στη λειτουργία της, ερχόμαστε να φτιάξουμε ένα πλαίσιο που θα δώσει στον καθένα την ευθύνη του αναλογεί και θα επιβάλει, επί της ουσίας, σε όλη την οικογένεια του Ιπποδρόμου και του ιπποδρομιακού στοιχήματος την υποχρέωση να βρίσκει λύσεις για να προχωρά.

Οφείλω να πω ότι τα τελευταία 2,5 χρόνια –θα μιλήσω επί της δικής μου υπουργίας- δεν υπήρχε απόφαση Διοικητικού Συμβουλίου που να μην καταλήγει για γνωμοδότηση στο Νομικό Συμβούλιο του Κράτους ή για απόφαση στον Γενικό Γραμματέα Αθλητισμού. Αυτό, όπως καταλαβαίνετε, δεν μπορούσε να συνεχίσει, δεν μπορεί να συνεχίσει. Ο καθένας θα πρέπει να λάβει τις ευθύνες του και να φτιάξουμε ένα πλαίσιο, το οποίο θα έρθει να διορθώσει και να ακολουθήσει και πτυχές της σύμβασης ιδιωτικοποίησης του 2013, αλλά και τη σύγχρονη πραγματικότητα, ταυτόχρονα, όμως -και το ξαναλέω- σεβόμενοι την ιστορικότητα του ρόλου της Φιλίππου Ενώσεως.

Για τον λόγο αυτό επιλέγουμε να μην την καταργήσουμε, όπως έγινε στη Μεγάλη Βρετανία το 2006, να τη διατηρήσουμε, βάζοντας κανόνες και βάζοντας τέτοιες ισορροπίες μέσα στο Διοικητικό Συμβούλιο που θα διασφαλίζουν την ομοφωνία που στο Βρετανικό Δίκαιο -και άμα θέλετε το ζητάμε και αργότερα αυτό- έχουν διασφαλιστεί με το consensus και με τα ιδιωτικά συμφωνητικά που δεν βγήκαν ποτέ στη δημοσιότητα. Εφόσον δεν καταφέρουν οι φορείς του Ιπποδρόμου να το κάνουν αυτό, το κάνουμε με τον νόμ,ο τους υποχρεώνουμε και ο καθένας αναλαμβάνει τις ευθύνες του.

Νομίζω ότι με το σύνολο διατάξεων, ιδίως για τον επαγγελματικό αθλητισμό, αλλά και για τη λειτουργία και το νέο πλαίσιο των ομοσπονδιών, με την απλή αναλογική και την ποσόστωση φύλου, μπορούμε να χαράξουμε μία νέα μέρα, μία νέα μέρα με διαφάνεια, μία νέα μέρα με αξιοπιστία, μία νέα μέρα που δεν θα χρειαστεί τα αθλητικά ζητήματα και τα ζητήματα του ερασιτεχνικού αθλητισμού να λύνονται σε δικαστικές αίθουσες, να λύνονται στις αίθουσες του ανακριτή για τη διαφθορά και το οικονομικό έγκλημα, αλλά θα λύνονται με τους κανόνες κοινής λογικής, με διαφάνεια και με λογοδοσία.

Σας ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ τον Υπουργό για την προεισαγωγική ομιλία. Ορθά, φαντάζομαι, δεν μπήκαμε στις λεπτομέρειες, γιατί θα ακολουθήσει η κυρία εισήγηση.

Τον λόγο έχει η κυρία Αυλωνίτου.

**ΕΛΕΝΗ ΑΥΛΩΝΙΤΟΥ (Εισηγήτρια του ΣΥΡΙΖΑ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι βουλευτές, το σημερινό νομοσχέδιο είναι ένα νομοσχέδιο που περίμενε πολύ καιρό η αθλητική κοινότητα. Η βασική του φιλοσοφία διέπεται από τον πυλώνα της αθλητικής κυβερνητικής πολιτικής, δηλαδή, διαφάνεια, ισονομία, λογοδοσία, χρηστή διοίκηση και εκδημοκρατισμό σε όλα τα επίπεδα της αθλητικής διοίκησης, αλλά και βελτίωση σε πολλά ζητήματα αθλητικού ενδιαφέροντος. Αφορά αθλητές, προπονητές, κάθε μέλος και φυσικό πρόσωπο που ασκεί διοίκηση σε επαγγελματική ομάδα ή ερασιτεχνικό αθλητικό σωματείο, αθλητική ένωση, αθλητική ομοσπονδία, κάθε φίλαθλο και κάθε πολίτη που με τον ένα ή τον άλλο τρόπο βρίσκεται κοντά στην ιεραρχία της αθλητικής πυραμίδας, από το απλό τοπικό σωματείο, το κύτταρο του αθλητισμού, μέχρι την κορυφή της αθλητικής πυραμίδας, την αθλητική ομοσπονδία του κάθε αθλήματος.

Μέχρι σήμερα, η Κυβέρνηση έχει πάρει σημαντικές πρωτοβουλίες στα πλαίσια εξυγίανσης του αθλητισμού, ιδίως του επαγγελματικού αθλητισμού και μάλιστα, του πιο δημοφιλούς αθλήματος, του ποδοσφαίρου. Με τον αθλητισμό να μεταλλάσσεται όλα τα τελευταία χρόνια, εγκαταλείποντας τον κοινωνικό του ρόλου και επιτείνοντας και διευρύνοντας καθημερινά την εμπορευματοποίησή του, με την αύξηση της τηλεοπτικής κάλυψης και των εταιρικών χορηγιών, ο αθλητισμός και η διοίκηση του αθλητισμού έχουν εξελιχθεί σε προνομιακό χώρο εκτροφής διαφθοράς και διαπλοκής.

Συνοπτικά, μπορούμε να πούμε ότι η διαφθορά ζημιώνει το καλό όνομα του αθλητισμού και οδηγεί σε γενική αμφισβήτηση την ακεραιότητα αθλητικών σωματείων και ομοσπονδιών σε εθνικό και διεθνές επίπεδο.

Ένας, λοιπόν, πρωταρχικός στόχος του αθλητισμού παραμένει η περιφρούρηση της αξιοπιστίας του και τελικά της επιβίωσης του. Σε αυτόν, λοιπόν, τον πρωταρχικό στόχο του αθλητισμού έρχεται το σημερινό νομοσχέδιο του Υπουργείου Αθλητισμού με τα 63 του άρθρα να προτάξει ουσιαστικές τομές σε διάφορα σημαντικά ζητήματα του πληθυσμού.

Πρώτη τομή. Έρχεται να βάλει τάξη, να ξεκαθαρίσει τις οικονομικές σχέσεις του αθλητισμού. Σε σχέση με τον επαγγελματικό αθλητισμό, το νομοσχέδιο έρχεται να εκσυγχρονίσει το υφιστάμενο πλαίσιο εποπτείας και ελέγχου, με στόχο τη νομιμότητα και τις αρχές της διαφάνειας, της ισονομίας και της λογοδοσίας.

Αποτελεί πραγματική τομή η σύσταση Επιτροπής Επαγγελματικού Αθλητισμού ως νομικό πρόσωπο δημοσίου δικαίου, η οποία ισχυροποιείται ως ένα είδος ανεξάρτητης αρχής, εποπτευόμενη από τον Υπουργό Πολιτισμού και Αθλητισμού και εξοπλίζεται με κάθε εργαλείο ελέγχου ώστε να καταπολεμηθεί αποτελεσματικά η αδιαφάνεια και η διαφθορά.

Με το σημερινό νομοσχέδιο, η Επιτροπή Επαγγελματικού Αθλητισμού αναβαθμίζεται και δημιουργείται ένας δυνατός, ελεγκτικός μηχανισμός που θα είναι εφοδιασμένος με ευρείες εξουσίες διαχειριστικού και οικονομικού ελέγχου αλλά και με κάθε δυνατότητα επιβολής κυρώσεων.

 Από την άλλη πλευρά, το κράτος έχει υποχρέωση να χρηματοδοτεί τον ερασιτεχνικό αθλητισμό, αλλά πρέπει να γνωρίζει πού πηγαίνει και πώς αξιοποιείται το κάθε ευρώ των φορολογουμένων πολιτών, διαβεβαιώνοντας τους φορολογούμενους πολίτες ότι η κρατική χρηματοδότηση του ερασιτεχνικού αθλητισμού αποσκοπεί στη στήριξη της αθλούμενης νεολαίας και όχι στον πλουτισμό των αθλητικών παραγόντων.

Πού πήγαν τα λεφτά; Τα πήρε ο φτεροπόδαρος Ερμής; Είναι τα ερωτήματα πολλών αθλητικών παραγόντων που βρίσκονται κοντά σε συγκεκριμένες αθλητικές ομοσπονδίες, αλλά ποτέ μια τέτοια έρευνα δεν έφτασε στο τελικό στάδιο απονομής δικαιοσύνης.

Με το σημερινό νομοσχέδιο, ο οικονομικός, διαχειριστικός και λογιστικός έλεγχος κάθε ερασιτεχνικού αθλητικού φορέα που λαμβάνει ετήσια χρηματοδότηση άνω των 50.000 € περνάει στον γενικό επιθεωρητή δημόσιας διοίκησης, ο οποίος αντικαθιστά το ελεγκτικό συμβούλιο της γενικής γραμματείας αθλητισμού και ο όποιος διαθέτει τις απαραίτητες ελεγκτικές εξουσίες, αλλά και το κύρος και την ανεξαρτησία να διεξάγει τέτοιου είδους ελέγχους, ενώ θεσπίζεται αυτοτελές ποινικό αδίκημα σε τυχόν παρακώλυση του.

Μάλιστα, δυο θέσεις ειδικών επιθεωρητών με αρμοδιότητα τον τακτικό ή έκτακτο έλεγχο αθλητικών φορέων προστίθενται στις ήδη 50 θεσμοθετημένες θέσεις των ειδικών επιθεωρητών.

Με αυτόν τον τρόπο, ο χώρος του αθλητισμό ελέγχεται διεξοδικά, ελέγχεται γρήγορα, ελέγχεται αποτελεσματικά, ώστε αφενός μεν να καταλογίζονται ευθύνες σε επίορκους που διασπάθισαν το δημόσιο χρήμα και αφετέρου δε να μην πέφτουν σκιές στους ανιδιοτελείς παράγοντες που κοσμούν τον χώρο, συνεισφέροντας καταλυτικά στα αθλητικά πεπραγμένα της χώρας.

Δεύτερη τομή. Το νομοσχέδιο αυτό έρχεται να διευρύνει την δημοκρατία, ενισχύοντας την συμμετοχή και την διαφάνεια εκλογικών διαδικασιών της αθλητικής διοίκησης.

Κάλλιο αργά παρά ποτέ, το νομοσχέδιο αυτό έρχεται να ικανοποιήσει τα μάλα την αθλητική κοινότητα που χρόνια περιμένει να διευρυνθεί η συμμετοχική διαδικασία στο αθλητικό γίγνεσθαι και να ρυθμιστούν με περισσότερη δημοκρατία ζητήματα διεξαγωγής αρχαιρεσιών, λειτουργίας των διοικητικών συμβουλίων και γενικών συνελεύσεων των σωματείων αθλητικών ενώσεων και ομοσπονδιών.

 Μέχρι σήμερα, διάφορες αθλητικές διοικήσεις σε επίπεδο ομοσπονδιών συχνά συμπεριφέρονται ως κληρονομική βαρονία, επιλέγοντας σε ποιους συλλόγους θα αναγνωρίσουν το δικαίωμα ψήφου, αποκλείοντας όσους δεν είναι κολλητοί τους. Αποφεύγουν να διοργανώνουν αγώνες για να μην αποκτήσουν οι υπόλοιποι σύλλογοι δικαίωμα ψήφου και διενεργώντας εκλογές με καλπονοθευτικά εκλογικά συστήματα για να αποκλείσουν κάθε αντιπολιτευτική παρουσία στις διοικήσεις των ομοσπονδιών.

Το νομοσχέδιο, καταρχάς, έρχεται να βάλει περιορισμό θητειών των εκτελεστικών μελών του Δ.Σ. των αθλητικών ομοσπονδιών, τελειώνοντας μια για πάντα με τους «μαθουσάλες» της αθλητικής διοίκησης, κόβοντας έτσι προσωπικούς δεσμούς και σχέσεις μεταξύ των επί χρόνια ασκούντων διοίκηση και των μελών τους που έχουν ως τελικό αποτέλεσμα φαινόμενα κακοδιοίκησης και διοικητικής αναποτελεσματικότητας.

Το νομοσχέδιο βάζει χρονικό περιορισμό από την εγγραφή μελών στο δικαίωμα συμμετοχής τους στις γενικές συνελεύσεις των αθλητικών ενώσεων των ομοσπονδιών, ενώ βάζει τέλος στην απαράδεκτη μέθοδο ψήφου με τη διαδικασία της εξουσιοδότησης όπως και στη συμμετοχή σωματείων σφραγίδα, χωρίς ουσιαστική αγωνιστική δράση, καθώς το μόνο που καταφέρνουν όλα τα παραπάνω είναι να αλλοιώνουν τα εκλογικά αποτελέσματα.

Το νομοσχέδιο αυτό έρχεται να κάνει επιτέλους δικαιότερο και αντικειμενικότερο το εκλογικό σύστημα. Έρχεται να φέρει την απλή αναλογική για την εκλογή οργάνων και αντιπροσώπων στις αθλητικές ομοσπονδίες, δίνοντας φωνή στην μειοψηφία για ουσιαστική αντιπολίτευση και πιο κλειστή διοίκηση.

Για όποιον θέλει να χρηματοδοτείται από τον ελληνικό λαό, το κράτος οφείλει να θέσει, διά νόμου, καθαρούς όρους διοίκησης που θα περιλαμβάνει μια δικαιότερη και αντιπροσωπευτικότερη, διά της ψήφου, εκλογική διαδικασία και αυτό κάνει το σημερινό νομοσχέδιο.

Τέλος, η μεγάλη τομή που διακρίνει αυτό το νομοσχέδιο στη δημοκρατική διεύρυνση του είναι η ποσόστωση φύλου 1/3 στα ψηφοδέλτια. Είναι, δηλαδή, η ενθάρρυνση της γυναικείας συμμετοχής στη συμμετοχή της αθλητικής διοίκησης. Δυστυχώς, παρά την αυξανόμενη συμμετοχή των γυναικών στον αθλητισμό, η διοίκηση του αθλητισμού παραμένει ανδρική υπόθεση. Οι γυναίκες εξακολουθούν να υποεκπροσωπούνται στα όργανα λήψεως αποφάσεων των αθλητικών θεσμών τόσο σε τοπικό, εθνικό, αλλά και διεθνές επίπεδο.

Η υποεκπροσώπηση των γυναικών στα αθλητικά όργανα δεν αφορά μόνο τη χώρα μας, αλλά η χώρα μας, με το σημερινό νομοσχέδιο, γίνεται μία από τις πρώτες χώρες που υιοθετεί στη διακυβέρνηση των αθλητικών ομοσπονδιών την ποσόστωση φύλου.

Με αυτό το σημαντικό για την ισότητα των φύλων μέτρο, η αθλητική ηγεσία δείχνει ότι η ισορροπία των φύλων στη λήψη αποφάσεων στον χώρο του αθλητισμού βρίσκεται πολύ ψηλά στην ατζέντα της, καθώς, ήδη, αποτελεί έναν από τους άξονες προτεραιότητας του εθνικού σχεδίου δράσης για την ισότητα των φύλων και φυσικά ο κατ' εξοχήν ανδροκρατούμενος χώρος του αθλητισμού δεν θα μπορούσε να υστερεί σε αυτήν την προσπάθεια.

Τρίτη τομή. Το νομοσχέδιο αυτό τολμά να αγγίξει ιερά άβατα, όπως αυτό της λειτουργίας της «Φιλίππου Ενώσεως Ελλάδας». Η «Φίλιππος Ένωση Ελλάδας» αφέθηκε να λειτουργεί, μέχρι σήμερα, με ένα παλαιό νομικό πλαίσιο, με αναγκαστικούς νόμους του 1937 και 1968, ενώ ο κώδικας ιπποδρομιών δρομολογείται πάνω από σαράντα χρόνια.

Κανείς, μέχρι σήμερα, δεν τόλμησε να αλλάξει τίποτα, αφήνοντας έτσι ένα νομικό πρόσωπο ιδιωτικού δικαίου να λειτουργεί με όρους κλειστού κλαμπ, βάζοντας, με τις αυταρχικές διοικητικές του πράξεις, σε κίνδυνο την επιβίωση τριών χιλιάδων οικογενειών και επαγγελματιών που ζουν από την ιπποδρομιακή δραστηριότητα, ενώ δεν μπορούν να διασφαλίσουν την αξιοπιστία, την αμεροληψία και την διαφάνεια στις ελληνικές ιπποδρομίες.

Με το σημερινό νομοσχέδιο, αναδιαμορφώνεται πλήρως το πλαίσιο λειτουργίας της «Φιλίππου Ένωσης Ελλάδος» ορίζοντας ρητά ότι συνίσταται νομικό πρόσωπο υπό την εποπτεία του Υπουργού Πολιτισμού και Αθλητισμού, με στόχο να επιφέρει εκδημοκρατισμό στη σύνθεση και λειτουργία του Δ.Σ. της «Φιλίππου Ένωσης Ελλάδος», δεύτερον, να ενισχύσει τη διαφάνεια, την αξιοπιστία και την ακεραιότητα των ιπποδρομιών.

Και τρίτον να ξεκαθαρίσει το πλαίσιο για το ρόλο της «Φιλίππου Ένωσης Ελλάδος» και τους κανόνες των ιπποδρομιών, επιτυγχάνοντας, αφενός μεν, την εξασφάλιση του δημοσίου συμφέροντος, αφετέρου δε, την εξασφάλιση των συμφερόντων όλων των εμπλεκόμενων φορέων.

Το νομοσχέδιο αυτό έρχεται να τροποποιήσει και να συμπληρώσει, ουσιαστικά να βελτιώσει, παλαιότερο νόμο πλαίσιο, ρυθμίζοντας επιμέρους θέματα αθλητικού ενδιαφέροντος, όχι μικρότερης σημασίας, αλλά, αντιθέτως, τεράστιας σημασίας για το δημόσιο συμφέρον που διεξοδικά θα αναλυθούν στην κατ' άρθρο συζήτηση.

Ενδεικτικά αναφέρω τη διεύρυνση των ασυμβίβαστων σε μια κατηγορία φυσικών και νομικών προσώπων που αποσκοπούν στην καταπολέμηση των φαινομένων της σκληραγώγησης αγώνων και του παράνομου στοιχηματισμού. Την καταπολέμηση του χουλιγκανισμού και της αθλητικής βίας καθώς εισάγει, για πρώτη φορά, μια σημαντική καινοτομία, εξασφαλίζοντας την άμεση παρέμβαση της δικαιοσύνης, ώστε να μπορεί να επιβάλει άμεσα περιοριστικούς όρους σε βάρος κατηγορουμένων για αδικήματα αθλητικής βίας, χωρίς να περιμένει τη χρονοβόρα απονομή της δικαιοσύνης, ενώ οι παραβάτες μπορεί να συνεχίσουν να διαπράττουν νέα αδικήματα βίας.

Τέλος, με το νομοσχέδιο αυτά τα πράγματα ξεκαθαρίζουν και επιλύεται κάθε τεχνικό και πρακτικό θέμα που έχει να κάνει με την αδειοδότηση των αθλητικών εγκαταστάσεων, έτσι ώστε καμία μα καμία αθλητική εγκατάσταση, ανεξάρτητου μεγέθους, να μη λειτουργεί αν δεν διαθέτει όλες τις απαραίτητες, εκ του νόμου, άδειες καταλληλότητας και ασφάλειας.

Έτσι, μπαίνει τέλος στην αυθαιρεσία και στην ανευθυνότητα που οδήγησε, το 2014, το κολυμβητήριο του ΟΑΚΑ, που χρυσοπλήρωσαν οι Έλληνες φορολογούμενοι να κλείσει, δέκα μόλις χρόνια αφού φιλοξένησε τους Ολυμπιακούς Αγώνες, γιατί δεν διέθετε άδεια λειτουργίας, λόγω αδυναμίας συγκρότησης της Κεντρικής Επιτροπής και, εν συνεχεία, να μπορέσει να εξασφαλίσει την άδεια διεξαγωγής αγώνων στις εγκαταστάσεις του.

Τελειώνοντας, κυρίες και κύριοι συνάδελφοι, σας επισημαίνω ότι ο αθλητισμός ασκεί σημαντική οικονομική και κοινωνική επίδραση, καθώς αποτελεί την πιο δημοφιλή δραστηριότητα σε όλες τις κοινωνικές και ηλικιακές ομάδες.

Είναι επόμενο, λοιπόν, ότι η καταπολέμηση της διαφθοράς, η καταπολέμηση της αθλητικής βίας, η προαγωγή του φιλάθλου πνεύματος, η καταπολέμηση του παράνομου στοιχηματισμού και της χειραγώγησης των αγώνων, η χρηστή και συνετή διαχείριση του κρατικού χρήματος, η εξομάλυνση των συγκρούσεων στον χώρο του ιππόδρομου και η αναζωογόνηση της ιπποδρομιακής δραστηριότητας, η ομαλή ένταξη αθλητών τρίτων χωρών στις αθλητικές δραστηριότητες, η ενίσχυση της παρουσίας των γυναικών στις αθλητικές διοικήσεις, ο εκδημοκρατισμός της εκπροσώπησης της διοίκησης της ελληνικής Παραολυμπιακής Επιτροπής, η δυνατότητα χρηματοδότησης αθλητικών ανωνύμων εταιρειών στην ανέγερση, κατασκευή ή συντήρηση των αθλητικών εγκαταστάσεων των ιδρυτικών αθλητικών σωματείων κατόπιν αδείας της επιτροπής επαγγελματικού αθλητισμού και η εν γένει εξυγίανση του αθλητισμού, που αποτυπώνονται μέσα το σημερινό νομοσχέδιο «Επιτροπή Επαγγελματικού Αθλητισμού και άλλες διατάξεις» προσδίδουν θετικό πρόσημο στην κοινωνία, θετικό πρόσημο στους πολίτες, θετικό πρόσημο στην οικονομία της χώρας και σας καλώ όλους εσάς και ακόμα περισσότερο όλους τους συναδέλφους βουλευτές που αγαπάτε τον αθλητισμό, να ψηφίσετε ένα χρήσιμο, να ψηφίσετε ένα θετικό, να ψηφίσετε ένα καινοτόμο νομοσχέδιο για την κοινωνία και τους πολίτες, που να είστε σίγουροι ότι θα αφήσει το αποτύπωμά του μέσα στον χρόνο.

Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Θα ήθελα να παρακαλέσω τους εκπροσώπους των κομμάτων και όσους έχουν προτάσεις για φορείς να τους καταθέσουν στη γραμματεία, ώστε να γίνει η αρχειοθέτηση και η οργάνωση για να δούμε για την κλήση τους.

Τον λόγο έχει κυρία Καραμανλή.

**ΑΝΝΑ ΚΑΡΑΜΑΝΛΗ (Εισηγήτρια της Ν.Δ.):** Ευχαριστώ, κύριε Πρόεδρε.

Η Κυβέρνηση, κυρίες και κύριοι συνάδελφοι, φέρνει αυτό το σχέδιο νόμου μέσα σε ένα περιβάλλον πολιτικής παρακμής, που η ίδια έχει δημιουργήσει. Μια Κυβέρνηση που προσπαθεί, με νύχια και με δόντια, να παρατείνει το βίο της, που στηρίζεται στις εξουσιοδοτήσεις έξι προθύμων, οι οποίοι, μέσα σε μια νύχτα, μετατράπηκαν σε ένθερμους οπαδούς της.

Μια τέτοια Κυβέρνηση, λοιπόν, έρχεται να νομοθετήσει, μετά από συνεχείς ματαιώσεις και αναβολές, για τον αθλητισμό. Έχετε εξαγγείλει, σε αυτά τα τέσσερα χρόνια που κυβερνάτε, αμέτρητες φορές τον νέο αθλητικό νόμο. Ο κ. Κοντονής, μάλιστα, τον είχε θέσει και σε διαβούλευση το 2016, για να χωθεί, στη συνέχεια, βαθιά στα συρτάρια σας και να αγνοείται μέχρι και σήμερα, παρά τις, κατά καιρούς, διαβεβαιώσεις σας ότι έρχεται. Και εσείς, βεβαίως, εν τω μεταξύ, συνεχίσατε να νομοθετείτε με τις αγαπημένες σας τροπολογίες, πρόχειρα, αποσπασματικά, και ρουσφετολογικά.

Και σήμερα, αντί για έναν πλήρη αθλητικό νόμο, φέρνετε το υπό συζήτηση νομοθέτημα. Με περίσσευμα πολιτικής υποκρισίας, μιλάτε για μεταρρυθμίσεις όταν, εντέχνως, έχετε συμπεριλάβει διατάξεις φωτογραφικές ή όταν κρατάτε αναλλοίωτο τον κρατικό παρεμβατισμό στον αθλητισμό, με αποτελέσματα τα όποια θετικά στοιχεία του σχεδίου νόμου να χάνονται ως σταγόνες στον ωκεανό.

Θα ήθελα να σταθώ σε δύο σημεία που είναι χαρακτηριστικά και της προχειρότητας με την οποία λειτουργείτε, αλλά και τη σκοπιμότητά σας. Πρώτον, είδαμε άλλον νόμο να τίθεται σε διαβούλευση και άλλος νόμος να έρχεται στη Βουλή. Ολόκληρα κεφάλαια για τους προπονητές- εκπαιδευτές, αλλά και για τα ιδιωτικά γυμναστήρια και ιδιωτικές σχολές εκμάθησης αθλημάτων παραπέμφθηκαν στις καλένδες. Μιλάμε για τον κορμό του σχεδίου νόμου που ήταν στη διαβούλευση, για 51 ολόκληρα άρθρα. Τι συνέβη, λοιπόν; Αποδείχτηκε ότι δεν ήταν καλά προετοιμασμένος, αλλά γραμμένος στο πόδι; Ή, ήταν τέτοια τελικά η κατακραυγή του αθλητικού κόσμου που σας υποχρέωσε σε άτακτη υποχώρηση;

Θα σας παρακαλέσω μετά, στην ομιλία σας μόνο, μη φέρετε σαν δικαιολογία ότι δεν έχετε λάβει ακόμα τις θέσεις των φορέων, γιατί οι κοσμήτορες των ΣΕΦΑ σας έχουν ήδη διαψεύσει και σας έχουν εκθέσει. Αντίθετα, θυμηθήκατε τώρα να τροποποιήσετε διατάξεις που αφορούν στα ερασιτεχνικά σωματεία και τις ενώσεις χωρίς να τις έχετε βάλλει στη διαβούλευση. Αναρωτιέται κανείς, πριν δύο μήνες, δεν το γνωρίζατε; Στο μεσοδιάστημα προέκυψε η ανάγκη να αλλάξετε τον τρόπο που θα κάνουν τις αρχαιρεσίες τα σωματεία και οι ενώσεις;

Το δεύτερο σημείο που θα ήθελα να επισημάνω είναι ότι πορευτήκατε, για τέσσερα χρόνια, με έναν αθλητικό νόμο, που υποτίθεται ότι ήταν προβληματικός στις θεμελιακές διατάξεις και δεν ανταποκρίνεται στις σύγχρονες αθλητικές ανάγκες. Και θυμάστε να τον τροποποίησε, έστω σε ένα μέρος του, την ύστατη ώρα, λίγο πριν τη δύση η θητείας σας, όταν η Κυβέρνησή σας βρίσκεται σε αποδρομή.

Κάποιος καχύποπτος θα μπορούσε να σκεφτεί ότι αυτός νόμος είναι προπέτασμα καπνού και ότι χρησιμοποιείται ως όχημα για να κάνετε ρουσφέτια, αλλά και να αυξήσετε την κομματική σας επιρροή στον ελληνικό αθλητισμό.

Και έρχομαι στο πρώτο κεφάλαιο του σχεδίου νόμου, την Επιτροπή Επαγγελματικού Αθλητισμού. Την Επιτροπή, της οποίας ο ρόλος είναι σαφώς απαξιωμένος τα τελευταία χρόνια, γι’ αυτό και επανασυγκροτήθηκε τρεις φορές τώρα τελευταία λόγω παραιτήσεων. Το ομολογήσατε και εσείς άλλωστε λέγοντας ότι δεν ήταν μέχρι σήμερα αποτελεσματική, γιατί δεν είχε τα εργαλεία. Σας πήρε τέσσερα χρόνια να το διαπιστώσετε; Το δεχόμαστε.

Αυτό που δεν είπατε βέβαια είναι ότι δεν μπήκατε στον κόπο να αξιοποιήσει και τα εργαλεία που δίνει σε εσάς τον ίδιο, ως αρμόδιο Υφυπουργό Αθλητισμού, το θεσμικό πλαίσιο που ήδη υπάρχει. Το άρθρο 75 του αθλητικού νόμου δίνει τη δυνατότητα στον Υπουργό να αναθέτει στο Ελεγκτικό Συνέδριο τον έλεγχο αθλητικών ανωνύμων εταιρειών. Ενεργοποιήσατε αυτή τη δυνατότητα, κύριε Υπουργέ, και αν ναι, πόσοι έλεγχοι έχουν γίνει; Θα σας παρακαλούσα να μου απαντήσετε σε αυτό κάποια στιγμή, δεν είπα σήμερα.

Με το σχέδιο νόμου, η Επιτροπή Επαγγελματικού Αθλητισμού μετατρέπεται από απλή Επιτροπή σε νομικό πρόσωπο δημοσίου δικαίου, με ό,τι αυτό συνεπάγεται σε δημοσιονομική επιβάρυνση, αλλά και ρουσφετολογικές δυνατότητες, χωρίς να υπάρχει κάποια μελέτη και χωρίς να προϋπολογίζεται κόστος, ενώ προβλέπονται προσλήψεις και ανάθεση έργων σε εξωτερικούς συμβούλους.

Οι αρμοδιότητες που προστίθενται στην ΕΑΑ είναι η δυνατότητα επιβολής προστίμων και άσκησης πειθαρχικών διώξεων, καθώς και η έγκριση ανέγερσης ή ανακατασκευής ή συντήρησης αθλητικών εγκαταστάσεων που ανήκουν σε ένα ερασιτεχνικό σωματείο ή σε ΟΤΑ, ή στο δημόσιο.

Θεωρητικά, αυτό σημαίνει μεγαλύτερη ισχύ θα πείτε. Στην πράξη, όμως, «αλλάζει ο Μανωλιός και βάζει τα ρούχα του αλλιώς». Και αυτό γιατί; Ο Υπουργός είναι αυτός που διορίζει τα μέλη, αλλά και αυτός που μπορεί να τα παύει για σπουδαίο λόγο, γράφει, ο οποίος δεν εξειδικεύεται. Ποιος μπορεί να είναι αυτός, λοιπόν, ο «σπουδαίος λόγος», κ. Βασιλειάδη;

Μπορεί να είναι διαφορετικός για σας αυτός ο «σπουδαίος λόγος», αλλά και για τον προκάτοχό σας και άλλος για τον διάδοχό σας. Έτσι θα λειτουργεί ανεξάρτητα η Επιτροπή, με την υποκειμενική κρίση του εκάστοτε Υπουργού για την αποτελεσματικότητά της; Παραπέμπει αυτός σε ξεκάθαρους κανόνες και διαφανές πλαίσιο λειτουργίας;

Δική μας θέση είναι η μεγαλύτερη δυνατή ενδυνάμωση, αυτονομία της υφιστάμενης Επιτροπής και η σύνθεσή της να προκύπτει μετά από δημόσια πρόσκληση - προκήρυξη με αξιοκρατικά κριτήρια ή μετά από εισήγηση αρμόδιων φορέων. Για παράδειγμα, ο δικαστικός λειτουργός μπορεί να προτείνεται από τον αρμόδιο προϊστάμενο της δικαστικής αρχής και όλα αυτά χωρίς να χρειάζεται να δημιουργήσουμε άλλον ένα φορέα του δημοσίου. Η αποτελεσματικότητα της Επιτροπής Επαγγελματικού Αθλητισμού δεν είναι θέμα νομικής μορφής, αλλά πολιτικής βούλησης.

Βεβαίως, υπάρχουν πολλά ενδιαφέροντα ζητήματα στα άρθρα της ΕΑΑ, στα οποία θα αναφερθούμε αναλυτικά στην κατ’ άρθρο συζήτηση.

Θα ήθελα μόνο να σημειώσω το άρθρο 22, το οποίο θεωρώ ότι συμπυκνώνει και την άποψή σας για το ρόλο της ΕΑΑ και το πόσο ισχυρή τη θέλετε πραγματικά. Με το συγκεκριμένο άρθρο λέτε ότι όσοι έχουν τη δυνατότητα να πληρώνουν, μπορεί να συνεχίσουν να συμμετέχουν στις διοργανώσεις ως παρανομούντες αφού δεν θα είναι απαραίτητη η προϋπόθεση η λήψη πιστοποιητικού της Επιτροπής Επαγγελματικού Αθλητισμού. Μειώσατε μάλιστα και το ελάχιστο πρόστιμο από 100.000€ σε 50.000€. Αυτή την ισονομία ονειρεύεστε για τον επαγγελματικό αθλητισμό; Ισονομία με τιμοκατάλογο; Δεν ακυρώνει αυτό, στην πράξη, την ίδια την Επιτροπή και τις αποφάσεις της;

Περνάω στις αθλητικές ομοσπονδίες, όπου παρατηρούμε ότι, ευτυχώς, αφαιρέσατε τον τίτλο που είχατε δώσει στο συγκεκριμένο κεφάλαιο στη διαβούλευση, όπως θεματοφύλακας δημοκρατίας, μιλούσατε για εκδημοκρατισμό των ομοσπονδιών, βάζοντας στο ίδιο σακί όλους τους παράγοντες που προσφέρουν, επί χρόνια, τις υπηρεσίες τους στον ελληνικό αθλητισμό και έχουν συμβολή στις επιτυχίες του.

Φέρατε περιορισμό θητείας των διοικητικών συμβουλίων των Ομοσπονδιών και είναι μια πρόταση που, καταρχήν, μας βρίσκει σύμφωνους. Θα πρέπει να ξεκαθαριστεί ρητά και εξαντλητικά, όμως, κύριε Υπουργέ, ποιες θέσεις στο Δ.Σ. λογίζονται κατά τη γνώμη σας ως εκτελεστικές. Στη διαβούλευση, αναφερόσασταν για πρόεδρο, γραμματέα, ταμία. Τώρα, μιλάτε γενικώς και αορίστως για εκτελεστικές θέσεις. Όσο για τους μαθουσάλες, κυρία συνάδελφε, Εισηγήτρια του ΣΥΡΙΖΑ, τους κρατάει μια χαρά, διαβάστε το λίγο καλύτερα Θέλω να μας απαντήσετε σε όλα αυτά, για να μη δούμε τον νόμο τεντώνεται σαν λάστιχο και θα περιμένουμε να μας φέρετε γνωμοδότηση της ΚΕΝΕ για τη συνταγματικότητα της διάταξης μέχρι τη συζήτηση στην Ολομέλεια, κ. Υπουργέ.

Επιβάλλετε, επίσης ποσοστό σταυροδοσίας 30% στις αρχαιρεσίες ομοσπονδιών, σωματείων και ενώσεων όταν, για να εκλεγεί πρόεδρος του Δ.Σ., απαιτείται απόλυτη πλειοψηφία, καθώς και τη δυνατότητα παραταξιακών ψηφοδελτίων και το παρουσιάζετε αυτό ως μέτρο για αναλογικότερη εκπροσώπηση. Στην πραγματικότητα, υπηρετεί τον κομματικό στόχο να αποκτήσετε επιρροή στον αθλητισμό και θα φέρει εσωστρέφεια και αδιοίκητο σε όλη την αθλητική πυραμίδα.

Συνάδουν αυτά με την αθλητική πρακτική; Αντί, δηλαδή, να παράγουν αθλητισμό και να αναπτύσσουν αθλήματα, οι παράγοντες θα πρέπει να ασχολούνται με εσωτερικά προβλήματα και να παζαρεύουν. Ένα ποσοστό σταυροδοσίας 50 συν 1 διασφαλίζει βιώσιμες και ισχυρές διοικήσεις, γιατί μια διοίκηση πρέπει να είναι προσηλωμένη στον σκοπό της και όχι σε ζητήματα συσχετισμών.

Σε ό,τι αφορά την εκπροσώπηση των γυναικών στα διοικητικά συμβούλια κατά το ένα τρίτο. Είμαι ο τελευταίος άνθρωπος που θα στεκόταν απέναντι στην ενίσχυση της γυναικείας εκπροσώπησης σε όλα τα επίπεδα, αρκεί αυτή η εκπροσώπηση να έχει περιεχόμενο και να μην υποβαθμίζεται τελικά η γυναικεία παρουσία. Σήμερα, κύριε Υπουργέ, αυτό το ποσοστό είναι στο 20% στον ισχύοντα νόμο, τον 2725/99, με την προϋπόθεση ότι υπάρχει τουλάχιστον διπλάσιος αριθμός του ενός από τα δύο φύλα. Αυτό το λέω, γιατί μας λέτε ότι στην Ευρώπη, όπως αναφέρει η αιτιολογική έκθεση, το ποσοστό είναι μικρότερο, στο 14% κατά μέσο όρο, ενώ εμείς το έχουμε στο 20%. Το θέμα, λοιπόν, για μας είναι η γυναικεία εκπροσώπηση να είναι ουσιαστική και όχι για λόγους εντυπώσεων. Το ένα τρίτο, χωρίς μάλιστα την προϋπόθεση του διπλάσιου αριθμού υποψηφίων, θα αποδειχτεί, πραγματικά σας λέω, μη λειτουργικό και θα οδηγήσει σε διοικητικά αδιέξοδα. Γι' αυτό και θεωρούμε την ισχύουσα ποσόστωση επαρκή και δίκαιη.

Έρχομαι στη διάταξη για τη συμμετοχή των μετόχων στοιχηματικών εταιριών στη διοίκηση ομάδων του επαγγελματικού αθλητισμού. Τι πιστεύετε, ειλικρινά, ότι σκέφτεται ο μέσος φίλαθλος βλέποντας αυτή τη διάταξη; Ότι έρχεται να λύσει κάποιο ζωτικό πρόβλημα του ελληνικού αθλητισμού; Ότι είναι σύμφωνη με το περίφημο «ηθικό πλεονέκτημα» της Αριστεράς; Ότι έρχεται να βάλει σε τάξη το μπάχαλο που υπάρχει με το στοίχημα στη χώρα μας;

 Επινοήσατε, προσέξτε κύριοι συνάδελφοι του ΣΥΡΙΖΑ, τον όρο του βασικού μετόχου 15%, τώρα γίνεται αυτό, για να ικανοποιήσετε συγκεκριμένες απαιτήσεις. Την ώρα που ισχύουν, αυτή την ώρα που μιλάμε και δεν τα αλλάζουμε. Την ώρα που δεν επιτρέπετε σε ιδιοκτήτη πρακτορείου ΠΡΟΠΟ και σε συγγενή του μέχρι δεύτερου βαθμού να είναι μέλος σωματείου που οι αγώνες του περιλαμβάνονται στο στοίχημα, επιτρέπετε σε μετόχους στοιχηματικών εταιριών, μέχρι 15%, να διοικούν ομάδες. Βάζετε το στοίχημα μέσα στις ομάδες και δεν το βάζετε από το παράθυρο, το βάζετε από την πόρτα και στρώνετε και κόκκινο χαλί δυστυχώς. Μη μας πείτε ότι το στοίχημα έχει ήδη μπει σε επαγγελματικές ομάδες και προτιμάτε αυτό να γίνεται φανερά. Ο αριθμός των νόμιμων στοιχηματικών εταιριών στην Ελλάδα είναι διψήφιος.

 Αντιλαμβανόμαστε, λοιπόν, τι μπορεί να σημαίνει, για την ακεραιότητα των διοργανώσεων, η απελευθέρωση της συμμετοχής μετόχων τους στις διοικήσεις των ομάδων. Τι κερκόπορτα ανοίγετε και ποιες μπορεί να είναι οι επιπτώσεις για την αξιοπιστία πλέον των πρωταθλημάτων; Απαράδεκτη διάταξη και πρέπει να αποσυρθεί.

Υπάρχουν, επίσης, διατάξεις για τη βία, με την οποία ακροθιγώς ασχολείστε στο υπό συζήτηση σχέδιο νόμου. Με τη βία να βρίσκεται σε έξαρση και τη χώρα να διασύρεται διεθνώς και εσείς, παρότι έχετε την πλήρη στήριξη των ευρωπαϊκών ομοσπονδιών, παρακολουθείτε, ως απλός σχολιαστής, από επιθέσεις σε διαιτητές μέχρι γενικευμένα επεισόδια στα τοπικά πρωταθλήματα, χωρίς να χρησιμοποιείτε τα εργαλεία που έχετε στα χέρια σας. Εννοώ δικό σας νόμο, νόμο της δικής σας κυβέρνησης, νόμο του προκατόχου σας, του κ. Κοντονή, που δίνει τη δυνατότητα στον Υφυπουργό Αθλητισμού να επιβάλλει πρόστιμα. Επέβαλε ο προκάτοχός σας και εσείς τα χαρίσατε τα πρόστιμα. Μέσα σε ένα τέτοιο κλίμα, τα άρθρα που προβλέπουν περιοριστικούς όρους σε κατηγορούμενους για αδικήματα αθλητικής βίας είναι ένα βήμα και μας βρίσκει σύμφωνους, κ. Υπουργέ.

Καταργείτε, επίσης, το Ελεγκτικό Συμβούλιο και ο διαχειριστικός έλεγχος θα πραγματοποιείται από το γενικό επιθεωρητή δημόσιας διοίκησης. Το Ελεγκτικό Συμβούλιο το απαξιώσατε, παρά τις πομπώδεις εξαγγελίες για έρευνες σε βάθος. Να μας πείτε, κάποια στιγμή, όχι σήμερα, πόσοι έλεγχοι έχουν γίνει τα τελευταία 4 χρόνια από αυτό το όργανο. Εμείς είμαστε θετικοί σε κάθε λεπτομερή έλεγχο της διαχείρισης όλων των αθλητικών φορέων ακόμη και από το πρώτο ευρώ και σε κάθε πρωτοβουλία που ενισχύει τη διαφάνεια, αρκεί να γίνεται οργανωμένα και όχι με όρους επικοινωνίας. Όλοι γνωρίζουμε ότι είναι δύσκολο να κατορθώσει ο γενικός επιθεωρητής, με δύο βοηθούς επιθεωρητές, να ελέγξει, σε ετήσια βάση, δεκάδες επιχορηγούμενους φορείς.

Ολοκληρώνω με την Φίλιππο Ένωση. Ο Ιππόδρομος βρίσκεται σε μια διαρκώς πτωτική πορεία, σε μια πορεία υποβάθμισης και ασφαλώς υπάρχουν ευθύνες γι’ αυτό. Η λειτουργία του έχει ανασταλεί από τα Χριστούγεννα και οφείλει η Κυβέρνηση να μας εξηγήσει για ποιο λόγο ο Ιππόδρομος είναι κλειστός. Πώς θα διασφαλιστούν οι εργαζόμενοι που ζουν από την ιπποδρομιακή δραστηριότητα και οι 3.000 οικογένειές τους; Είναι προφανές ότι έχετε επιλέξει να κάνετε ένα ρουσφέτι στον παραχωρησιούχο και σε αυτή τη λογική κινούνται όλες οι ρυθμίσεις που φέρνετε.

Θα θέλαμε να μας αιτιολογήσετε ποια ανάγκη ικανοποιεί η μείωση της εκπροσώπησης της Φιλίππου Ένωσης στο Διοικητικό Συμβούλιο, από 6 μέλη σε 4 και, αντίστοιχα, η αύξηση της εκπροσώπησης του παραχωρησιούχου από 2 μέλη σε 4; Ποιόν βολεύουν αυτοί οι νέοι συσχετισμοί; Για να μην κρυβόμαστε, με τις νέες διατάξεις, ο παραχωρησιούχος μπορεί να «μπλοκάρει» τη λήψη αποφάσεων, καθόσον, για να υπάρχει απαρτία στο Δ.Σ., απαιτείται παρουσία 8 μελών. Η ΦΕΕ είναι νομικό πρόσωπο δημοσίου δικαίου και αποστολή του είναι να υπηρετεί το δημόσιο συμφέρον, όχι το συμφέρον των αντισυμβαλλόμενων με το δημόσιο, τους οποίους και πρέπει να ελέγχει. Πρέπει να επιδείξουν και οι δύο πλευρές καλή θέληση και πνεύμα συνεργασίας για να υπάρξει λύση.

Με αυτή τη λογική του ρουσφετιού και της αύξησης της κρατικής και κομματικής παρέμβασης, που διέπει το μεγαλύτερο τμήμα του νομοσχεδίου, διαφωνούμε κάθετα. Αναλυτικότερα, θα τοποθετηθούμε στη συζήτηση επί των άρθρων.

 Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Θα ήθελα να παρακαλέσω τους ομιλητές να τοποθετούνται στο τέλος και για το πώς στέκονται με μεγαλύτερη ακρίβεια για να ξέρουμε και τη θέση τους ως προς το νομοσχέδιο, δηλαδή, θα ήθελα πιο ευκρινή τοποθέτηση.

**ΑΝΝΑ ΚΑΡΑΜΑΝΛΗ (Εισηγήτρια της Νέας Δημοκρατίας):** Κύριε Πρόεδρε,επιφυλασσόμαστε, επί της αρχής, να τοποθετηθούμε στην Ολομέλεια.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Επίσης, θα ήθελα να σας παρακαλέσω όλους να καταθέσετε τις προτάσεις σας για τους φορείς.

Τον λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Κύριε Πρόεδρε, κυρίες και κύριοι συνάδελφοι, κύριε Υπουργέ, είμαι εδώ, κυρίως, για να σας εκφράσω τον μεγάλο μου προβληματισμό για τον τρόπο που νομοθετούμε σήμερα. Ανέβηκα από την Αίθουσα της Ολομέλειας. Είμαστε μόνο οι Εισηγητές ενός νομοσχεδίου που αφορά την Επιτροπή μας. Αν αυτή η εικόνα δεν είναι εικόνα απαξίας του Κοινοβουλίου, να συνεχίσετε έτσι, κύριε Υπουργέ. Να συνεχίσετε με παράλληλη νομοθέτηση, γιατί δεν υπάρχει χρόνος, δεν υπάρχουν αίθουσες, δεν υπάρχει τρόπος να νομοθετήσετε διαφορετικά. Εγώ, αυτή τη στιγμή, δεν μπορώ να είμαι συγχρόνως σε δύο αίθουσες και να είμαι συγχρόνως Εισηγήτρια σε δύο νομοσχέδια.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Αυτό που θα ήθελα να σας παρακαλέσω θερμά είναι, παρόλες τις προσπάθειες με τον Πρόεδρο της Επιτροπής, που δείχνει πάντα κατανόηση και οι υπερβάσεις του πραγματικά ανεβάζουν το κύρος αυτής της Επιτροπής, να μην έχουμε τέτοια φαινόμενα όσο διάστημα έχει μείνει ακόμη στην Κυβέρνησή σας, που ο ανορθολογισμός φαίνεται, σε ό,τι αφορά στη νομοθεσία, έχει «χτυπήσει κόκκινο». Θέλω, πραγματικά, να σας πω ότι τα μικρά κόμματα έχουμε πολύ μεγάλο πρόβλημα στην εκπροσώπησή μας ταυτόχρονα σε δύο νομοσχέδια της ίδιας Επιτροπής. Εάν εσάς αυτό δεν σας προβληματίζει, εμάς και μας προβληματίζει και μας κάνει να αισθανόμαστε ότι ο ρόλος μας, και εδώ και στην Ολομέλεια, πραγματικά, δεν έχει καμιά αξία ούτε για εσάς ούτε για την Κυβέρνηση.

Δεν θα πω τίποτε άλλο για το νομοσχέδιο, θα επιφυλαχθώ και θα σας πω, κύριε Πρόεδρε της Επιτροπής μας, ότι θέλω να πιστεύω ότι είναι η τελευταία φορά που ζούμε τέτοια απαξίωση του ρόλου του Βουλευτή.

Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Θα ήθελα να πω ότι έχετε δίκιο, ήταν ο χρόνος…

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Είναι σημαντικό να υπάρχει νομοθετική παραγωγή, είναι πάρα πολύ μεγάλες οι εκκρεμότητες, αυτή την περίοδο υπάρχει όντως μεγάλο φορτίο στις Επιτροπές, υπάρχουν επικαλύψεις, υπάρχουν προβλήματα στους χώρους. Είναι δίκαιο ότι, αν δεν έχουμε τον άπλετο χρόνο, τον απόλυτο χρόνο να δίδουμε σε κάθε νομοσχέδιο, είναι σωστό. Εν τούτοις, έχουμε κάνει μια πολύ φιλότιμη προσπάθεια, σε όλες μας τις φάσεις και τις δύσκολες και τις έντονες και τις χαμηλότονες, να δώσουμε χρόνο στη λογική, στην επιχειρηματολογία και νομίζω ότι, χωρίς φειδώ, αυτός ο χρόνος, και στη λογική και στην πολιτική προβληματοθεσία, δίδεται. Θα συνεχίσουμε έτσι.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ.

**ΓΕΩΡΓΙΟΣ ΣΤΥΛΙΟΣ:** *Ομιλεί εκτός μικροφώνου.*

 **ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο χρόνος, λοιπόν, στοχασμού, κύριε Στύλιο, ειδικά με εσάς, κύριε Στύλιο, σας παρακαλώ, ακούστε κάτι, εγώ παίρνω την ευθύνη. Μπορούμε να πάρουμε ο καθένας τις ευθύνες, εγώ παίρνω. Σας παρακαλώ. Να πάρω την ευθύνη, λοιπόν, γιατί δεν ήταν ο ευτυχέστερος συνδυασμός, υπήρξε και καθυστέρηση στην έναρξη της πρωινής συζήτησης στο νομοσχέδιο και πραγματικά η επικάλυψη, έστω και μισής ώρας, είναι ένα θέμα.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΓΕΩΡΓΙΟΣ ΣΤΥΛΙΟΣ:** *Ομιλεί εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Στύλιο, ειδικά με εσάς, μιλάτε, δεν σας έχω κόψει ποτέ, δίδω άπλετο χρόνο, διότι με ενδιαφέρει η λογική σας. Λοιπόν, σας παρακαλώ πολύ.

**ΓΕΩΡΓΙΟΣ ΣΤΥΛΙΟΣ:** *Ομιλεί εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Φυσικά, δεν έχουμε. Νομίζω, η λειτουργία κύριε…

Τι ζητάτε; Ακριβολογία. Ζητάτε χρονική ακρίβεια; Για να καταλάβω.

Τι θέλετε, κυρία Αυλωνίτου;

**ΕΛΕΝΗ ΑΥΛΩΝΙΤΟΥ (Εισηγήτρια του ΣΥΡΙΖΑ):** Κύριε Πρόεδρε, είναι απορίας άξιο να ζητούνται, αυτή τη στιγμή, εξηγήσεις από τον Υπουργό, όταν όλα τα κόμματα μετέχουν στη Διάσκεψη των Προέδρων, όπου αποφασίζουν την ώρα που θα μπει ένα νομοσχέδιο, άρα είναι υπεύθυνα τα κόμματα να θέσουν τα θέματα εκεί και είναι η πρώτη φορά που βλέπω την εκπρόσωπο του ΠΑΣΟΚ, να μην έχει να πει κάτι για το θέμα, προφανώς, γιατί είναι ένα καλό νομοσχέδιο.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ, κυρία Αυλωνίτου, έχει κλείσει ο κύκλος. Σας παρακαλώ, κάνουμε σπατάλη της ουσίας.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Είναι αήθης ο τρόπος που η συνάδελφος, σε ένα θέμα που αφορά στη λειτουργία του Κοινοβουλίου, σαν «δασκαλίτσα», πάει να μας πει ότι είμαστε αδιάβαστοι. Λοιπόν, κυρία Αυλωνίτου, σας ανεχθήκαμε πάρα πολύ. Πάρα πολύ σας ανεχθήκαμε σε αυτή την Επιτροπή.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ, δεν υπάρχει λόγος, αυτή είναι παρέμβαση, δεν είναι το κέντρο και το επίδικο. Εγώ έχω απόλυτη εμπιστοσύνη…

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Κύριε Πρόεδρε, πρέπει να πάω στην Ολομέλεια, διότι έχω δευτερολογία.

**ΙΩΑΝΝΗΣ ΣΤΕΦΟΣ:** Κύριε Πρόεδρε, να ανακαλέσει για τους δασκάλους, είναι απαράδεκτος ο χαρακτηρισμός.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ πολύ.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** *Ομιλεί εκτός μικροφώνου*.

**ΙΩΑΝΝΗΣ ΣΤΕΦΟΣ:** *Ομιλεί εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ. Κύριε Στέφο, σας παρακαλώ.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Να ξέρετε ότι αυτά δεν γράφονται.

Ορίστε, κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Κύριε Πρόεδρε, θα σας δώσω τους φορείς, αλλά πρέπει να πάω στην Αίθουσα της Ολομέλειας, γιατί με ειδοποίησαν από την Έδρα ότι έχω δευτερολογία.

Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Χατζησάββας.

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

**ΧΡΗΣΤΟΣ ΧΑΤΖΗΣΑΒΒΑΣ (Ειδικός Αγορητής του Λαϊκού Συνδέσμου - Χρυσή Αυγή):** Μετά από αυτά που βλέπουμε και ακούμε…

**ΠΟΛΛΟΙ ΒΟΥΛΕΥΤΕΣ:** *Ομιλούν εκτός μικροφώνου.*

 **ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, τι γίνεται εδώ;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ. Κύριε Στέφο, σας παρακαλώ. Κυρία Κεφαλίδου, σας παρακαλώ.

Σας παρακαλώ, κανένα σχόλιο. Ο κύριος συνάδελφος θέλει να τοποθετηθεί.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Στύλιο, δεν έχετε τον λόγο, θα μιλήσετε όταν θα τοποθετηθείτε.

**ΓΕΩΡΓΙΟΣ ΣΤΥΛΙΟΣ:** Κύριε Πρόεδρε, δεν απαντήσατε στο πιο βασικό, ότι έχει γίνει παραβίαση του Κανονισμού της Βουλής, στον τρόπο λειτουργίας.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Στύλιο, θα τοποθετηθείτε στην ομιλίας σας.

**ΓΕΩΡΓΙΟΣ ΣΤΥΛΙΟΣ:** Πρέπει να μας το πείτε, είναι θέμα διαδικαστικό και ουσίας, γιατί να το πω στην τοποθέτησή μου;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ορίστε, κύριε Χατζησάββα.

**ΧΡΗΣΤΟΣ ΧΑΤΖΗΣΑΒΒΑΣ (Ειδικός Αγορητής του Λαϊκού Συνδέσμου - Χρυσή Αυγή):** Κύριε Πρόεδρε, είναι θλιβερό αυτό που βλέπουμε και ακούμε. Ακούμε ύβρις να εκτοξεύονται από τη μια πλευρά προς την άλλη από τους Βουλευτές και, κατά τα άλλα, σας φταίει η αντικοινοβουλευτική, υποτίθεται, συμπεριφορά της Χρυσής Αυγής και καταγγέλλετε κοινοβουλευτική εκτροπή, γιατί υπάρχουν 6 «δανεικοί» Βουλευτές, καταγγέλλετε εκτροπή κοινοβουλευτική, γιατί μπαίνουν δύο Επιτροπές και Ολομέλεια μαζί, ενώ, στην τελική, τα υπερψηφίζετε τα νομοσχέδια που φέρνει ο ΣΥΡΙΖΑ και όλο αυτό γίνεται για να δημιουργείτε εντυπώσεις.

Αυτό που από εμένα δεν έχει γίνει κατανοητό, δεν με ενοχλεί να πηγαίνω στην Ολομέλεια και στην Επιτροπή, σιγά το ζόρι, είναι ότι θέματα που εκκρεμούν επί χρόνια έρχονται να λυθούν ξαφνικά μέσα σε μερικές ημέρες. Εάν ο χρόνος της Κυβέρνησης τελειώνει τον Οκτώβριο, όπως λέτε ότι θα πάμε σε εκλογές, δεν δικαιολογεί να συνωστίζονται τα νομοσχέδια σε Ολομέλεια και Επιτροπές τις ίδιες ημέρες.

 Αν ο χρόνος σας τελειώνει τον Μάιο και προσπαθείτε να στριμώξετε όλα τα νομοθετήματα μέχρι τις εκλογές, τότε νομίζω ότι είναι προφανές ότι υπάρχει μια σκοπιμότητα ξεκάθαρα προεκλογικής φύσεως.

Για το νομοσχέδιο, είναι ένα ακόμα νομοσχέδιο ανάμεσα σε τόσα που έχουν έρθει κατά καιρούς και έχουν ψηφιστεί από την ελληνική Βουλή και η απορία που υπάρχει σε όλα αυτά είναι η εξής: λύνονται τα προβλήματα και τα ζητήματα του ελληνικού αθλητισμού με το παρόν νομοσχέδιο; Καταπολεμάται η διαφθορά που ταλανίζει τον ελληνικό αθλητισμό και ειδικότερα το ελληνικό ποδόσφαιρο; Καταπολεμάται η αθλητική βία, η βία στα γήπεδα, η βία μεταξύ οπαδών και η βία που στρέφεται κατά των αθλητικών παραγόντων; Στο παρόν σχέδιο νόμου, κατά την άποψή μας, επαναλαμβάνονται τα ήδη υπάρχοντα κακώς κείμενα και τα οποία δεν διορθώνονται. Κάποια άρθρα μπορεί να κινούνται προς μια σωστή κατεύθυνση, δεν είναι όμως αρκετά να δώσουν ουσιαστικές λύσεις σε χρόνια προβλήματα και παθογένειες του ελληνικού αθλητισμού και τις περισσότερες φορές τα ημίμετρα κάνουν χειρότερα την κατάσταση, αντί να δίνουν μια ουσιαστική λύση.

Η αναφορά στο άρθρο 20, στις δημόσιες εκδηλώσεις εκπροσώπων φορέων επαγγελματικού αθλητισμού, όπου, σκοπίμως, μαζί με την επιδοκιμασία άσκησης βίας ή κοινωνικής αναταραχής, κάτι με το οποίο όλοι μας φυσικά είμαστε αντίθετοι, μπαίνει και η αναφορά σε δηλώσεις εθνικιστικού ή ρατσιστικού περιεχομένου και εκεί η Επιτροπή Επαγγελματικού Αθλητισμού μπορεί να επιβάλλει κυρώσεις. Αν, δηλαδή, σε έναν ποδοσφαιρικό αγώνα, για παράδειγμα, ξεδιπλωθεί ένα πανό με το σύνθημα «Η Μακεδονία είναι ελληνική», η ΕΕΑ αναλαμβάνει να επιβάλλει κυρώσεις. Αν, όμως, αναρτηθεί ένα πανό που λέει «τσακίστε τους φασίστες της Χρυσής Αυγής» ή αν γράφει «Έλληνες είστε και φαίνεστε», εκεί θα επιβάλλει ποινές ή θα εξαιρεθεί; Είναι ακόμα μια προσπάθεια να φιμωθεί ο πατριωτικός λόγος, μια ακόμα προσπάθεια ελέγχου των συνδέσμων φιλάθλων που έχει ποινικοποιηθεί ακόμα και το να είσαι μέλος σε σύνδεσμο φιλάθλων.

Ένα άλλο παράδοξο που δημιουργείται είναι η αντίφαση μεταξύ του άρθρου 12 και του άρθρου 43. Στο άρθρο 12, ουσιαστικά, τίθεται μια απαγόρευση, ενώ, με το άρθρο 43, εγκαθιδρύεται μια λογική του τύπου «πληρώνεις και συνεχίζεις». Αν μια ομάδα δεν έχει άδεια από την Επιτροπή Επαγγελματικού Αθλητισμού, από το πρωτάθλημα δεν μπορεί να σε βγάλει ο νόμος, αλλά η διοργανώτρια αρχή. Το πρόστιμο ανέρχεται από 100-500 χιλιάδες ευρώ ανά αγώνα, στη λογική της μη δημιουργίας ενός πλήθους κυρώσεων, μια ΠΑΕ θα παίζει όσο πληρώνει. Δηλαδή, όσο πληρώνεις όλα είναι καλά.

Όσον αφορά για τη συμμετοχή σε πολίτες τρίτης χώρας ή ανιθαγενείς που διαμένουν στη χώρα, θα δούμε στην επί των άρθρων συζήτηση. Θα γίνει σχολιασμός και γι’ αυτό.

Σε ό,τι αφορά τα ζητήματα λειτουργίας της Φιλίππου Ενώσεως Ελλάδος και γενικά με τις ιπποδρομίες και το τι γίνεται εκεί, με το ιπποδρομικό στοίχημα κ.λπ. είμαστε άκρως επιφυλακτικοί και η θέση μας είναι δεδομένη σχετικά με κάθε μορφή στοιχηματισμού, είτε παράνομου είτε νόμιμου. Πολλές από τις παθογένειες του αθλητισμού οφείλονται στη σύνδεση του αθλητισμού με τον τζόγο. Κλείνοντας, θέλω να τονίσω ότι δεν χρειαζόμαστε άλλο ένα νομοσχέδιο, το οποίο έρχεται να προστεθεί σε σειρά νομοθετημάτων που το πρακτικό τους αποτέλεσμα μέχρι τώρα είναι αμφίβολο. Θέλουμε δωρεάν αθλητισμό για όλους τους Έλληνες, θέλουμε αθλητική παιδεία για την ελληνική νεολαία με επιλογή ατομικού ή ομαδικού αθλήματος από τις πρώτες τάξεις στο σχολείο. Άμεση πρόσβαση σε αξιοπρεπή αθλητικά στα ίδια για όλους τους Έλληνες, επιδότηση δημοτικών αθλητικών οργανισμών με στόχο την καλλιέργεια αγωνιστικού πνεύματος και βέβαια έμπρακτη στήριξη του πρωταθλητισμού των Ελλήνων αθλητών, ενάντια όμως στις παθογένειες που φέρνει η εμπορευματοποίηση του σύγχρονου αθλητισμού.

Με τις σκέψεις αυτές, καταψηφίζουμε επί της αρχής.

**ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Το παρόν σχέδιο νόμου που καταθέτει η Κυβέρνηση είναι με πρόσχημα την πάταξη των φαινομένων της διαφθοράς, της διαπλοκής, της ανομίας στον χώρο του επαγγελματικού αθλητισμού, προσαρμόζοντας το νομοθετικό περιβάλλον στη στρατηγική της ΕΕ και του κεφαλαίου. Οριοθετεί το πεδίο της επιχειρηματικής δράσης, θέτει κάποιους κανόνες στον χώρο του εμπορευματοποιημένου ή λεγόμενου επαγγελματικού αθλητισμού, οι οποίοι, στην πραγματικότητα, μπαίνουν για να ενισχυθούν τα προσχήματα του ανταγωνισμού μεταξύ των μεγαλοεπιχειρηματιών, αλλά με σαφή στόχο να διευκολυνθεί και σε αυτόν τον τομέα η κερδοφορία τους.

Το σχέδιο νόμου, απ’ ό,τι βλέπουμε, δεν συμπεριλαμβάνει τις γνωστές αντιδραστικές ρυθμίσεις για τις ΣΕΦΑ, πρώην ΤΕΦΑ, σχετικά με τα επαγγελματικά δικαιώματα που απαξιώνουν το επάγγελμα του προπονητή, καθώς εξομοιώνει τον πτυχιούχο φυσικής αγωγής με άλλες κατηγορίες κατόχων τίτλων ή πιστοποιητικών διαφόρων κολεγίων, προγραμμάτων και έμπειρων με τον αθλητισμό. Δεν μας κόπτει βέβαια, αλλά, εν πάση περιπτώσει, από περιέργεια, θα θέλαμε να ρωτήσουμε γιατί δεν συμπεριλαμβάνεται.

Επανέρχομαι σε αυτό καθ’ αυτό το σχέδιο νόμου. Αν και η Αιτιολογική Έκθεση αναφέρει ότι για την πάταξη των φαινομένων διαφθοράς και διαπλοκής απαιτείται αποτελεσματική καταπολέμηση σε διαρθρωτικό επίπεδο, αποφεύγει επιμελώς να τη συνδέσει με το οικοδόμημα του εμπορευματοποιημένου αθλητισμού που οδηγεί στο κυνήγι του κέρδους και αποτελεί την αιτία για τη γέννηση, αλλά και την αναπαραγωγή τέτοιων φαινομένων και τη σαπίλα του παρασκηνίου βέβαια. Η επιδίωξη να μπει τάξη στον επαγγελματικό αθλητισμό δεν είναι καινούργια. Από το 2007, μπήκαν οι βάσεις με τη Λευκή Βίβλο της ΕΕ για τον αθλητισμό, που αποτελεί οδηγό της ΕΕ για τον καθορισμό του άμεσου και απώτερου μέλλοντος της δράσης των επιχειρηματικών ομίλων στον αθλητισμό. Στόχος της ήταν να συγκεκριμενοποιήσει, σε ευρωνοσιακό επίπεδο, τις κατευθύνσεις και τους κανόνες της εκμετάλλευσης του αθλητισμού για τη μέγιστη κερδοφορία του κεφαλαίου σε αυτό τον τομέα.

Η Λευκή Βίβλος αναγνώριζε τον σημαντικό κοινωνικό, οικονομικό ρόλο του αθλητισμού. Εκτιμάται ότι, ως εμπορικό προϊόν, καλύπτει το 4% του ΑΕΠ της ΕΕ και έθετε ως στόχο να ασχοληθεί με τις κοινωνικές οικονομικές πτυχές του, όπως η δημόσια υγεία, η εκπαίδευση, η κοινωνική ενσωμάτωση, ο εθελοντισμός, οι εξωτερικές σχέσεις και άλλα. Κατά καιρούς, βέβαια, έχουν γίνει διάφορες ρυθμίσεις για την επιχειρηματική δράση του λεγόμενου επαγγελματικού αθλητισμού επιχειρώντας η εκάστοτε κυβέρνηση να μαζεύει τα ασυμμάζευτα από τη σήψη και την ασυδοσία, να παρεμβαίνει το κράτος ως ισορροπιστής με ποινές και πρόστιμα, για να μπορεί να συμμαζέψει όλη αυτή την κατάσταση.

Είναι φανερό ότι στον καπιταλισμό, όπου κυριαρχεί το κέρδος και η ανταγωνιστικότητα, αντικειμενικά, ο αθλητισμός από κοινωνικό αγαθό μετατρέπεται σε εμπόρευμα υποταγμένο στον βωμό του κέρδους, με τεράστια οικονομικά συμφέροντα που έχουν συνδεθεί με τον επαγγελματικό αθλητισμό και ιδιαίτερα με το ποδόσφαιρο, το οποίο έχει γίνει πεδίο πολιτικοοικονομικής διαπλοκής και μεγάλων σκανδάλων. Ενώ φουντώνουν η διαπλοκή και η σήψη, όλες οι κυβερνήσεις αρνούνται να υιοθετήσουν ακόμα και τις αυτονόητες προτάσεις του ΚΚΕ για να φύγουν από το Υπουργείο Πολιτισμού και Αθλητισμού οι ΠΑΕ και να υπαχθούν στο Υπουργείο Ανάπτυξης ως αθλητικές εταιρίες. Να γίνεται εκεί ο έλεγχός τους ως ανώνυμες εταιρίες, να αποδοθούν όλα τα χρέη στο δημόσιο, να μην υπάρχει ειδικό καθεστώς αδειοδότησης και να αποσυρθούν οι ελληνικές ομάδες από το στοίχημα.

Αυτό το σχέδιο νόμου, κατ’ επίφαση, κατά την άποψή μας, χαρακτηρίζεται ως αθλητικό νομοσχέδιο. Δεν ασχολείται καθόλου με την ανάπτυξη του αθλητισμού στο σχολείο, στη γειτονιά, στο πώς θα αναπτυχθούν τα αθλήματα, στο πώς θα ενισχυθεί η συμμετοχή και η πρόσβαση του πληθυσμού και ιδιαίτερα της νεολαίας, για το τι δομές και τι προϋποθέσεις χρειάζονται για να διευκολυνθεί η οικογένεια και τα παιδιά της, προκειμένου να έχουν πρόσβαση στη συστηματική άσκηση ως τρόπο ζωής. Σε μια περίοδο που η πλειοψηφία του λαού μας στενάζει κάτω από το βάρος των αντιλαϊκών μέτρων και των μνημονίων, που στερείται βασικά δικαιώματα στη δουλειά, στην υγεία, στην πρόνοια, στην ασφάλιση και εξαναγκάζεται να ζήσει με ψίχουλα, δεν θεωρούμε, ως ΚΚΕ, καθόλου πολυτέλεια να ασχοληθούμε με τα ζητήματα του μαζικού λαϊκού αθλητισμού, για να κατοχυρωθεί το δικαίωμα στη φυσική αγωγή και τον αθλητισμό.

Δεν είναι πολυτέλεια αυτό. Είναι ανάγκη του λαού και της νεολαίας.

Ας δούμε, όμως, πιο συγκεκριμένα ορισμένα σημεία του νομοσχεδίου.

Όσον αφορά τη δημιουργία της Επιτροπής Επαγγελματικού Αθλητισμού, η οποία θα χρηματοδοτείται με τα χρήματα του ελληνικού λαού και επιχειρεί να θέσει τους κανόνες μέσα στους οποίους θα αναπτυχθεί η επιχειρηματική δράση στον χώρο του εμπορευματοποιημένου ή λεγόμενου επαγγελματικού αθλητισμού. Επιδιώκει να βάλει χαλινάρι στα θηρία που συγκρούονται στον χώρο και να βάλει κανόνες στη μοιρασιά της λείας. Η αντίφαση είναι προφανής, όταν από τη φύση του το ίδιο το σύστημα όχι μόνο δεν μπορεί να δαμαστεί, αλλά αντίθετα είναι πάρα πολλά τα παραδείγματα αυτού του ανταγωνισμού όταν βγαίνουν τα μαχαίρια από τα θηκάρια.

Έχουν ζήσει οι φίλαθλοι και ο κόσμος, που ασχολείται ιδιαίτερα με το ποδόσφαιρο και το μπάσκετ, τον νόμο του ισχυρού, όπου ο σκοπός αγιάζει τα μέσα. Είναι στη φύση του συστήματος το μεγάλο ψάρι να τρώει το μικρό.

Με τις νομοθετικές παρεμβάσεις που σχεδιάζει το Υπουργείο, δίνει ακόμη περισσότερο αέρα στα πανιά των μεγάλων επιχειρηματικών συμφερόντων, ενώ είναι το πιο σύντομο ανέκδοτο η δήθεν επιδίωξη της κυβέρνησης να θεσπίσει κανόνες στο Στοίχημα και την εμπλοκή των εταιρειών αυτών με τις ΠΑΕ - ΚΑΕ. Η αλήθεια, όμως, είναι ότι ανοίγει διάπλατα την πόρτα στις στοιχηματικές εταιρείες να παρέμβουν πιο άμεσα, καθώς επιτρέπει τη συμμετοχή εκπροσώπων ή και μετόχων τους στη μετοχική σύνθεση των ΠΑΕ και των ΚΑΕ, ενώ ο περιορισμός του 15% στους μετόχους του αποτελεί το απαραίτητο φύλλο συκής για να προχωρήσει η όλη διαδικασία.

Αντίστοιχης κατεύθυνσης ρύθμιση είναι και αυτή στο άρθρο 44 που διευκολύνει να μετέχει, χωρίς αδειοδότηση, σε μια ΠΑΕ και αυτός που έχει κάτω του 5% συμμετοχή στη μετοχική σύνθεση, ήταν 2% και εσείς το πάτε στο 5%. Ταυτόχρονα, δίνει το δικαίωμα στην ΟΠΑΠ Α.Ε. να είναι και ελεγκτής και ελεγχόμενος στα στοιχήματα των ιπποδρομιών, καθώς θα κατέχει θέση στο Διοικητικό Συμβούλιο.

Οι διατάξεις που αφορούν τις εγγυητικές επιστολές των ΠΑΕ, των ΚΑΕ, των ΤΑΑ, για τη συμμετοχή τους στα πρωταθλήματα, δεν εξασφαλίζουν σε καμία περίπτωση τους εργαζομένους σ' αυτές, ούτε, βέβαια, και τους αθλητές, καθώς σκόπιμα παραμένει στο σκοτάδι ποιος έχει προτεραιότητα σε περίπτωση χρεών της ΠΑΕ. Αν ισχύσει το πτωχευτικό δίκαιο που διέπει και τις υπόλοιπες ανώνυμες εταιρείες, τότε γίνεται ακόμη πιο καθαρό ότι οι εργαζόμενοι αποτελούν την τελευταία τρύπα της φλογέρας σε σχέση με τα χρέη που δημιουργήθηκαν και τις υποχρεώσεις των μεγαλομετόχων ιδιοκτητών των ομάδων.

Στόχος όλων αυτών των ρυθμίσεων του νομοσχεδίου είναι να ξεκαθαρίσει το επιχειρηματικό τοπίο από τη μαρίδα και να μείνει μεγαλύτερο μερίδιο για τους μεγάλους παίκτες από την πίτα των επιχειρηματικών κερδών. Έχει ξεκινήσει, εξάλλου, από πέρυσι, η κουβέντα για την αναδιάρθρωση στον χώρο της σούπερ λίγκα, με τη μείωση των ομάδων και τη διαχείριση των τηλεοπτικών συμβολαίων, των χορηγιών κ.α..

Υπάρχει κάποιος που υποστηρίζει, έστω και φαινομενικά, ότι δεν πρέπει να γίνεται έλεγχος; Όχι. Εκεί, όμως, θα μείνουμε; Από τη μία, έλεγχος για την καταπολέμηση της αδιαφάνειας και, από την άλλη, στράγγισμα της κρατικής χρηματοδότησης; Μήπως βελτιώθηκε η κατάσταση στα σωματεία μετά τις περικοπές; Μήπως βοήθησαν οι περικοπές στη μη μετατροπή των σωματείων από μη κερδοσκοπικά σε κερδοσκοπικά; Άρα, λοιπόν, τι φοβάστε;

Επιβεβαιώνεται αυτό, που πάντα έλεγε το Κ.Κ.Ε., ότι δεν μπορεί να υπάρξει συνύπαρξη επαγγελματικού και ερασιτεχνικού αθλητισμού. Στην πράξη, ο λεγόμενος ερασιτεχνικός έχει ενσωματωθεί πλήρως στο πρότυπο του εμπορευματοποιημένου αθλητισμού και υιοθετεί όλες τις παθογένειες και τα κουσούρια του. Γι' αυτό και θέλετε να υπάρχει έλεγχος, για να διατηρείται κατ' επίφαση η συνύπαρξη επαγγελματικού και ερασιτεχνικού αθλητισμού που, στην πράξη, λειτουργεί υπέρ του πρώτου ή αλλιώς ο ερασιτεχνικός αθλητισμός να τροφοδοτεί τον επαγγελματικό αθλητισμό, δηλαδή, τα κέρδη του επιχειρηματία.

Όμως, υπάρχει και μια άλλη σημαντική πλευρά. Σήμερα, με τις δυσκολίες που υπάρχουν, η συστηματική και καθημερινή αθλητική δραστηριότητα που αγκαλιάζει χιλιάδες νέους και αποτελεί ασπίδα προστασίας στην παχυσαρκία, στα καρδιακά νοσήματα, αλλά και στα επικίνδυνα μονοπάτια των τοξικοεξαρτήσεων, οφείλεται στην προσπάθεια, σε πολύ μεγάλο βαθμό, των ανθρώπων των αθλητικών σωματείων. Παράγεται έργο που καλλιεργεί την ομαδικότητα, τη συλλογικότητα, την άμιλλα, τον σεβασμό στον αντίπαλο, κόντρα στις λογικές του ατομικισμού και του στρεβλού ανταγωνισμού. Όταν, όμως, αυτή η προσπάθεια δεν έχει την κρατική υποστήριξη σε υποδομές, επιστημονικό δυναμικό, γυμναστές, γιατρούς και την αναγκαία χρηματοδότηση, στερεύει. Χάνει τη δυναμική της.

Πολλά σωματεία, εάν δεν σταματήσουν τη λειτουργία τους, στην καλύτερη περίπτωση, συγχωνεύονται και συνεχίζουν την αναζήτηση χρημάτων για να βγει η χρονιά. Την ίδια στιγμή, αδυνατούν να καλύψουν βασικές πλευρές, όπως η ύπαρξη γιατρού στους αγώνες, η μεταφορά των αθλητών και άλλα πολλά. Επιπρόσθετα, έχουν φορτωθεί πλέον όλο το οικονομικό βάρος των πληρωμών σε διαιτητές και γραμματείες. Η χρηματοδότηση από τους χορηγούς δεν μπορεί σε καμία περίπτωση να διασφαλίσει, ούτε σε διάρκεια ούτε σε ποσότητα, τις λειτουργικές ανάγκες ενός σωματείου σε επίπεδο γειτονιάς. Υπάρχουν φαινόμενα ασυδοσίας; Βεβαίως και υπάρχουν. Και υπάρχουν διότι το πρότυπο των ανωνύμων εταιριών κυριαρχεί στη γειτονιά, κυριαρχεί ακόμη και στο σχολείο και διαμορφώνει συνείδηση. Όλα για την πρωτιά. Όλα για το κέρδος.

Επιπλέον, μας προβληματίζει, σαν Κ.Κ.Ε., και το εξής: Βοηθάει ο νόμος με τα πρόστιμα και τις ποινές; Ξαναλέμε, για να μην παρεξηγηθούμε, έλεγχος πρέπει να γίνεται. Από μόνος του, συμβάλει στη συμμετοχή, στη μαζικοποίηση των σωματείων με τη συμμετοχή των εργαζομένων, των γονιών στα Διοικητικά Συμβούλια; Το πρόβλημα είναι ότι το πολύ δύο - τρεις άνθρωποι στα περισσότερα σωματεία, ειδικά στην ύπαιθρο, τρέχουν για όλα, με κόστος σε χρόνο και πολλές φορές βάζοντας και από την τσέπη τους. Δυστυχώς, έχει διαμορφωθεί στη συνείδησή τους η άποψη ότι πρέπει οι ίδιοι να βάζουν το χέρι στην τσέπη, με συνέπεια να μην ενισχύεται η συμμετοχή γονιών και αθλητών στις σωματειακές διαδικασίες. Δεν ασχολείται με τέτοια σοβαρά πράγματα ο νόμος, δυστυχώς. Να αναζητήσει, δηλαδή, τρόπους, ώστε να μεγαλώσει η συμμετοχή των γονιών και των αθλητών.

Εισάγετε, επίσης, τον Υγειονομικό Επιθεωρητή Δημόσιας Διοίκησης. Τι θα κάνει άραγε αυτός; Αυτό που δεν έκανε η Γενική Γραμματεία Αθλητισμού τόσα χρόνια; Το πρόβλημα είναι να φύγει από το κράτος ο έλεγχος και να πάει σε μια Ανεξάρτητη Αρχή;

Άλλη πλευρά του νομοσχεδίου είναι ότι η κυβέρνηση επιχειρεί τον πιο ασφυκτικό έλεγχο στη λειτουργία αθλητικών ομοσπονδιών με την καθιέρωση ελέγχων στην οικονομική διαχείριση μέσω Επιτροπής Ελέγχου, ενώ αυστηροποιεί ακόμη περισσότερο το πλαίσιο για την ίδρυση και λειτουργία αθλητικού σωματείου μέσω των διαρκών πιστοποιήσεων.

Το απαραίτητο τυράκι, φυσικά, αποτελούν οι υπερώριμοι εκσυγχρονισμοί σε σχέση με τις αρχαιρεσίες και τις γενικές συνελεύσεις των αθλητικών ομοσπονδιών που, ναι μεν, έχουν καθυστερήσει για δεκαετίες, όπως, για παράδειγμα, η απλή αναλογική – βέβαια, δεν ξέρω τελικά εάν θα ισχύσει αφού, εκ νέου, μιλάτε για ενιαία ψηφοδέλτια και πλειοψηφικό σύστημα εκλογών - καθώς και η κατάργηση της εκπροσώπησης δια αντιπροσώπου ή πληρεξουσίων, αλλά που τις χρησιμοποιεί ως όχημα για να βάλει χέρι στο αυτοδιοίκητο της λειτουργίας τους.

Σε σχέση με τις θητείες. Γιατί μπαίνουν οι θητείες στον αθλητισμό; Μήπως θα ενισχυθεί με αυτό τον τρόπο η διοικητική αποτελεσματικότητα ή θα παταχθούν τα φαινόμενα της διαφθοράς; Το ζήτημα δεν είναι μόνο η πρόθεση να μειωθούν τα φαινόμενα ασυδοσίας και να μη δημιουργούνται χρόνιες προσωπικές σχέσεις μεταξύ των διοικούντων. Οι αλλαγές μελών του Δ.Σ. και μεγαλομετόχων Προέδρων στις ΠΑΕ που γίνονται κάθε τόσο εμποδίζουν, μήπως, τη διόγκωση της διαφθοράς;

Στο μέρος του σχεδίου νόμου και η προσθήκη στις διατάξεις που αφορούν τη βία, αποτελεί προσαρμογή στον ποινικό κώδικα που ενισχύουν την καταστολή και την περιστολή ατομικών δικαιωμάτων, υπαγορεύει την απαγόρευση εισόδου σε αγωνιστικούς χώρους και την παρουσία στο Αστυνομικό Τμήμα της γειτονιάς για όποιον κατηγορηθεί για βία εντός αγωνιστικών χώρων, ενώ δεν εξαιρεί και τους ανήλικους από 15 ετών. Φυσικά και δεν χτυπάει τη γενεσιουργό αιτία του προβλήματος. Αντίθετα, όλα τα παραπάνω, που αφορούν αυτό το κομμάτι του εμπορευματοποιημένου αθλητισμού, ενισχύουν τις βασικές αιτίες.

Η προσθήκη εξυπηρετεί την πρόθεση προστασίας του προϊόντος που ακούει στο όνομα «βιομηχανία αθλητικού θεάματος» και έχει εφαρμοστεί σε πολλές χώρες της Ε.Ε. χωρίς να καταπολεμούμε το φαινόμενο της βίας στα γήπεδα, η οποία αρκετά συχνά εμφανίζεται και εντός γηπέδου σε ανεπτυγμένες ποδοσφαιρικές αγορές – άλλη μία αυστηροποίηση – και μάλιστα ανεξάρτητα τι αδίκημα έχει κάνει κάποιος, ας είναι και ανήλικος και προκύπτουν ενοχές πριν καταδικαστεί. Γίνεται αυστηροποίηση όλου του πλαισίου σε κάποιον που κατηγορείται και όχι μετά την καταδίκη και για να προσφύγει επιπλέον θέλει και 250 ευρώ για παράβολο. Την αυστηροποίηση την βλέπουμε, επίσης και στην παραβίαση των περιοριστικών όρων. Η προσωρινή κράτηση γίνεται φυλάκιση, δηλαδή ποινές που ξεπερνούν και τον κοινό Ποινικό Κώδικα. Η αυστηροποίηση που έγινε τα προηγούμενα χρόνια, όπως για παράδειγμα η ποινή χωρίς αναστολή, μείωσε αυτά τα φαινόμενα;

Κατά τη γνώμη μας, δεν αντιμετωπίζεται η βία αν δεν αντιμετωπιστούν τα αίτια. Δεν παράγει ο αθλητισμός βία από μόνος του. Είναι κοινωνικά τα αίτια. Αναπαράγονται στο γήπεδο με την επιχειρηματική δράση και εντείνει και πολλαπλασιάζει τα φαινόμενα και όμως ζει και βασιλεύει η επιχειρηματική δράση στο χώρο του αθλητισμού. Δεν υπάρχει κανένα μέτρο στα σχολεία, στην αγωγή και την εκπαίδευση των νέων ηλικιών. Αυτό που μας φοβίζει είναι ότι, με βάση την πείρα που υπάρχει, το γήπεδο αποτελούσε εργαστήριο και δοκιμάζονται μέθοδοι που μετά εφαρμόζονται ενάντια στο κίνημα και αυτό πρέπει να το προσέξετε. Αντίθετα, σε ό,τι διέπει τη λειτουργία των δημοσίων αθλητικών εγκαταστάσεων, το σχέδιο νόμου προσαρμόζει πλήρως τη συντήρηση και λειτουργία τους στα επιχειρηματικά σχέδια και τις ανάγκες του κεφαλαίου.

Θα έχουμε τη δυνατότητα να πούμε και περισσότερα πράγματα, όμως με βάση όλα τα παραπάνω και τα ερωτήματα που θέσαμε, επιφυλασσόμαστε για τις επόμενες συνεδριάσεις και στην Ολομέλεια πιθανά, να δούμε επί της αρχής ακριβώς τι ψηφίζουμε. Πάντως, επιφυλασσόμαστε επί της αρχής. Ευχαριστώ, κύριε Πρόεδρε.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αυλωνίτου Ελένη, Ψυχογιός Γεώργιος, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Αντωνίου Μαρία, Αραμπατζή Φωτεινή, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Καββαδάς Αθανάσιος, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Βούλτεψη Σοφία, Στύλιος Γεώργιος, Κωνσταντόπουλος Δημήτριος, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Δελής Ιωάννης, Συντυχάκης Εμμανουήλ, Μεγαλομύστακας Αναστάσιος, Λυκούδης Σπυρίδωνας, Μαυρωτάς Γεώργιος και Ψαριανός Γρηγόριος.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής)**: Τον λόγο έχει ο κύριος Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων)**: Θέλω και εγώ να σταθώ στο γεγονός που στάθηκε η κυρία Κεφαλίδου, καθώς και για εμάς είναι ανεπίτρεπτο, όπως και για όλους τους συναδέλφους εντός της Επιτροπής, να συζητούνται ταυτόχρονα σε μια Επιτροπή και στην Ολομέλεια θέματα τα οποία ανήκουν στην ίδια Επιτροπή. Παράλληλα, θέλω να προσθέσω ότι στις 15.00΄ υπάρχει Επιτροπή που έχει μεγάλη συνάφεια με την Επιτροπή μας και βλέπουμε ότι πολλά μέλη βρίσκονται αυτή τη στιγμή στην άλλη Επιτροπή Έρευνας και Τεχνολογίας. Επομένως, θα πρέπει να γίνει μια σωστή διαχείριση και ελπίζω να είναι η τελευταία φορά. Δεν μου αρέσει να ανεβάζω τον τόνο μου, ωστόσο είναι κάτι απαράδεκτο και πρέπει να το αναφέρω.

Επίσης, είναι απαράδεκτο να υπάρχει τέτοια βιασύνη για δύο σχέδια νόμου, τα οποία λύνουν προβλήματα τα οποία είναι χρόνια. Δηλαδή και το νομοσχέδιο που συζητάμε σήμερα στην Ολομέλεια αφορά προβλήματα του Υπουργείου Πολιτισμού, τα οποία γνωρίζουμε χρόνια και θα μπορούσαν να έρθουν στο σχεδιασμό κάποια άλλη στιγμή πολύ πιο πριν, αλλά το ίδιο συμβαίνει και με το νομοσχέδιο το οποίο συζητάμε τώρα στην Επιτροπή, που αφορά προβλήματα του Υπουργείου Πολιτισμού και Αθλητισμού, που δεν προέκυψαν σήμερα. Είναι προβλήματα που υπάρχουν και αυτά χρόνια και θα έπρεπε ιδανικά να έχουν έρθει από τον πρώτο χρόνο της διακυβέρνησής σας. Επομένως, αν λάβουμε αυτό υπόψη, υπάρχει πολύ μεγάλο ζήτημα και ερχόμαστε, δυστυχώς, να επαληθευτούμε κάθε φορά που λέμε ότι δεν υπάρχει σχέδιο και μια οργάνωση που θα άρει κάθε υποψήφια και αμφιβολία από τον απλό πολίτη ότι εδώ μέσα κάνουμε σωστά τη δουλειά μας, αλλά είναι μια άλλη περίπτωση αυτή.

Επίσης, κάτι που με προβληματίζει, έχοντας εξετάσει αυτό το σχέδιο νόμου, είναι ότι – θα μου πείτε ότι μπορεί να έρθει αργότερα, αλλά έχουμε φτάσει σχεδόν στο τέλος της θητείας σας – δεν βλέπουμε να υπάρχουν μέσα πολύ σημαντικά προβλήματα του ερασιτεχνικού αθλητισμού, γιατί σε όλα τα μέρη αυτού του σχεδίου βλέπουμε ότι αυτό που απασχολεί είναι κυρίως ο επαγγελματικός αθλητισμός. Έχουμε πάρα πολλά προβλήματα στον ερασιτεχνικό αθλητισμό, που για μένα είναι η βάση και τα θεμέλια πάνω στα οποία πρέπει να χτίζουμε και το οικοδόμημα του επαγγελματικού αθλητισμού. Αυτά είναι που πρέπει να προσέχουμε και πρέπει να σφυρηλατήσουμε, έτσι ώστε να σκληρύνουν και να φτάσουν εκεί που αρμόζει για τον κάθε πολίτη.

Όσο αφορά το σχέδιο νόμου, το πρώτο μέρος προσπαθεί να ενισχύσει και να ενδυναμώσει τη λειτουργία της Επιτροπής Επαγγελματικού Αθλητισμού, να την κάνει πλέον νομικό πρόσωπο δημοσίου δικαίου αυτοτελές. Αυτό δεν θα μας έβρισκε αντίθετους, αν υπήρχε πρόνοια να λυθούν πολλά άλλα προβλήματα που υπάρχουν. Δεν έχει έρθει με σωστό τρόπο, καθώς υπάρχουν πάρα πολλά ζητήματα στα οποία εμείς στεκόμαστε και θα σας αναφέρω κάποια ενδεικτικά και τα υπόλοιπα στην κατά άρθρο συζήτηση της Επιτροπής μας.

Μας προβληματίζει ότι στο άρθρο 4 ο διορισμός και η θητεία του Δ.Σ. του νέου οργάνου ορίζεται αποκλειστικά από τον Υπουργό. Έχουμε εκφράσει πάρα πολλές φορές τη δυσαρέσκειά μας σχεδόν για όλα τα υπουργεία και για όλους τους υπουργούς οι οποίοι καθυστερούν χαρακτηριστικά να απαντήσουν σε ερωτήσεις μας. Επίσης, έχουμε πάρα πολλές φορές κριτικάρει την πολιτική που ακολουθείται να λύνονται τα περισσότερα με υπουργικές ή κοινές υπουργικές αποφάσεις, γιατί επιβαρύνετε και άλλο τους υπουργούς. Αφήστε τους να κάνουν το έργο τους και γιατί να μην τα ορίζουμε αυτά με τον νόμο.

Ερχόμαστε εδώ, κάνουμε συζητήσεις και ασκούμε τα νομοθετικά μας καθήκοντα. Γιατί να μη μοιράσατε αυτές τις ευθύνες στο Κοινοβούλιο, να αποφασίζουμε μια φορά και αυτό να είναι οριστικό; Δεν υπάρχουν οριστικές λύσεις, ούτε καθολικές λύσεις μέσα από το νομοσχέδια όπως τα έχετε, τα οποία έχουν ως κύριο χαρακτηριστικό τους το γεγονός ότι τα σοβαρά θέματα ρυθμίζονται με υπουργικές αποφάσεις. Επομένως, «τσάμπα» εμείς εδώ κάνουμε συζήτηση.

Υπάρχουν θετικά μέσα στο πρώτο μέρος. Θεωρούμε ότι είναι στη σωστή κατεύθυνση το άρθρο 8, που για πρώτη φορά φτάσαμε στις 27/2/2019 να δημοσιεύονται στον διαδικτυακό τόπο της Επιτροπής οι αποφάσεις του Δ.Σ.. Έχουμε μιλήσει πάρα πολλές φορές για το πόσα προβλήματα θα λύνονταν στην Ελλάδα αν καταφέρναμε να αξιοποιήσουμε στο έπακρο την τεχνολογία και πόσο άμεσες θα ήταν οι λύσεις. Εμείς θεωρούμε ότι είναι κάτι το θετικό, αλλά αυτή η λύση έρχεται καθυστερημένα.

Δεν μπορούμε να ασκήσουμε ολοκληρωμένη κριτική για το άρθρο 8, με το οποίο καθορίζεται η αποζημίωση των τακτικών και αναπληρωματικών μελών της Επιτροπής. Πάλι όλα γίνονται με ΚΥΑ. Τι να ψηφίσουμε εδώ και σε τι να κάνουμε κριτική; Δεν γνωρίζουμε ποια ακριβώς είναι τα στοιχεία. Το ίδιο γίνεται και με το άρθρο 9, επομένως πολύ φοβάμαι ότι απλά ο ρόλος μας εδώ είναι διακοσμητικός όταν βλέπουμε τέτοιου είδους διατάξεις μέσα στο νομοσχέδιο. Το ίδιο γίνεται και στο άρθρο 11, όπου πάλι με υπουργικές αποφάσεις και με ΚΥΑ ρυθμίζονται ζητήματα της Επιτροπής Επαγγελματικού Αθλητισμού.

Στο άρθρο 14 βλέπουμε επίσης θετικά το γεγονός ότι παρέχεται η δυνατότητα μιας συστηματικής εποπτείας στα οικονομικά και ενισχύεται έτσι η διαφάνεια. Ενώ μας χαροποιεί διαβάζοντάς το αρχικά, ωστόσο αυτό μας ανησυχεί είναι αυτό που βλέπουμε στο άρθρο 19 στη δημιουργία της ηλεκτρονικής πλατφόρμας για την Επιτροπή. Εδώ δεν ξέρουμε κατά πόσο θα καταφέρει το Υπουργείο να λειτουργήσει μέσα σε 6 μήνες, που για εμάς είναι αρκετά μεγάλο διάστημα. Σύμφωνα με τη μέχρι σήμερα λειτουργία των υπουργείων και γενικότερα της Κυβέρνησης, δεν ξέρουμε αν θα μπορέσει να στηριχθεί αυτή η πλατφόρμα έτσι ώστε να έχουν πρόσβαση οι αθλητικές ανώνυμες εταιρείες, αλλά και τα τμήματα αμειβομένων αθλητών, έτσι ώστε να ρυθμιστεί το ζήτημα όπως πρέπει.

Ενώ πάλι βλέπουμε ότι υπάρχει ανάγκη για έκδοση ΚΥΑ, δηλαδή, κοινής υπουργικής απόφασης, που θα καθορίζει και τα χαρακτηριστικά αυτής της πλατφόρμας. Επίσης, στο δεύτερο μέρος του, βλέπουμε ότι υπάρχουν διάφορα ζητήματα σε αυτό το νομοσχέδιο. Βλέπουμε, ότι το πρώτο κεφάλαιο του δεύτερου μέρους ρυθμίζει θέματα σχετικά με τη λειτουργία των εθνικών ομοσπονδιών, όπου στην ουσία τροποποιείται ο νόμος 2725 του 1999. Εδώ, δεν έχουμε κάποια ιδιαίτερη ένσταση, ωστόσο, αυτό που μας κάνει εντύπωση είναι η μη πρόβλεψη, όπως είπα και πριν, για τον ερασιτεχνικό αθλητισμό.

Πιο χαρακτηριστικό παράδειγμα είναι αυτό της αντίδρασης που είδαμε στην διαβούλευση του ΣΕΓΑΣ, ο οποίος, για παράδειγμα, στο άρθρο 43, που όταν δίνεται άδεια για παρέμβαση των επαγγελματικών ομάδων σε εγκαταστάσεις, δεν βλέπουμε να υπάρχει πρόνοια για το τι θα γίνουν οι ερασιτεχνικές. Να το δούμε αυτό λίγο, κύριε Υπουργέ.

Πάμε στο κεφάλαιο 3 του δεύτερου μέρους, όπου υπάρχουν τα άρθρα 46 έως 53 και αυτά αφορούν τον ιππόδρομο, τις ιπποδρομίες γενικότερα. Να δώσουμε λίγο την κατάσταση, για όσους δεν γνωρίζουν. Ο Ιππόδρομος είναι κλειστός από τα Χριστούγεννα. Ο Ιππόδρομος, επίσης, όπως αναφέρθηκε και σήμερα στην επιτροπή, δίνει δουλειά σε 3000 περίπου συμπολίτες μας. Επομένως, μιλάμε για έναν πολύ σημαντικό χώρο. Αυτό που δεν καταλαβαίνουμε, ειδικά από εσάς, και όταν λέω εσάς εννοώ του ΣΥΡΙΖΑ, για επιπλέον μόνοι σας κυβερνάτε με αυτήν την τεχνική πλειοψηφία που έχετε δημιουργήσει, οι οποίοι ήσασταν κατά των ιδιωτικοποιήσεων, πώς έρχεστε τώρα να ενισχύσετε τον ΟΠΑΠ και τις ιπποδρομίες, στην ουσία ΑΕ. Και αυτό γίνεται με τον τρόπο, όπου αναφέρθηκε και πάλι σήμερα, βάζοντας στο Δ.Σ. παραπάνω μέλη και μειώνοντας παράλληλα τα μέλη της Φιλίππου Ένωσης Ελλάδος.

Έρχεστε, δηλαδή, να κάνετε τον ελεγχόμενο ελεγκτή. Υπάρχουν πάρα πολλά ζητήματα που προκύπτουν από αυτήν την απόφαση, ειδικότερα ηθικά, καθώς δεν ξέρουμε πώς μια μονοπωλιακή εμπορική αρχή θα δράσει υπέρ του κοινού συμφέροντος και του κοινού καλού και της ενίσχυσης του αθλήματος. Γιατί, μπορεί να υπάρχει έντονο στοιχηματικό ενδιαφέρον, αλλά δεν παύουν οι ιπποδρομίες να αποτελούν άθλημα. Επίσης, αυτό που θέλουμε να τονίσουμε είναι το γεγονός ότι, έτσι και αλλιώς, η Φίλιππος Ένωση ελεγχόταν από τον Υπουργό και μέχρι σήμερα. Δηλαδή, εάν οι αποφάσεις δεν ήταν σύμφωνες με τον Υπουργό, θα μπορούσε να παρέμβει και σήμερα. Δεν μπορούμε να καταλάβουμε γιατί να βάλουμε στην πραγματικότητα μια ιδιωτική επιχείρηση να κάνει κουμάντο, το λέω έτσι απλά, στον χώρο αυτό. Είναι πραγματικά παράδοξο.

Όσον αφορά το τέταρτο κεφάλαιο και τις λοιπές διατάξεις και εκεί προβληματιζόμαστε. Ειδικότερα στο άρθρο 54, όπου, με τη διάταξη αυτή, δεν διασφαλίζονται οι βασικοί κανόνες ορθής δημοσιονομικής διαχείρισης, καθώς δεν γνωρίζουμε τα ποσά που έχουν καταβληθεί στα μέλη των επιτροπών και, γενικότερα, μας προβληματίζει και η δημιουργία προσωποπαγών θέσεων, σε περίπτωση που δεν υπάρχουν αντίστοιχες κενές οργανικές θέσεις, όπως γίνεται με το άρθρο 55. Υπάρχουν πάρα πολλές ενστάσεις που υπάρχουν ακόμη για αυτό το νομοσχέδιο.

Όπως είπα και στην αρχή της ομιλίας μου, θα αναφερθώ σήμερα σε κάποιες από αυτές και τις υπόλοιπες στην κατά άρθρο ανάλυση του νομοσχεδίου. Αυτό, όμως που και σε εμάς βέβαια προκαλεί εντύπωση, είναι ότι αυτό το σχέδιο νόμου έχει ανέβει στη δημόσια διαβούλευση πριν από καιρό, έχει κατέβει, έχουν γίνει τα απαραίτητα σχόλια. Ωστόσο, σε σχέση με το νομοσχέδιο που υπήρχε στη δημόσια διαβούλευση, λείπει ένα πολύ σημαντικό κομμάτι. Αυτό που όριζε και ρύθμιζε θέματα των ΤΕΦΑ και των πανεπιστημιακών, οι οποίοι είχαν αντιδράσει μάλιστα πάρα πολύ έντονα, καθώς είδαν ότι έτσι υποτιμώνται οι γνώσεις τους, αλλά και το επάγγελμά τους, με την απόφαση του υπουργείου. Πραγματικά, υπάρχουν πάρα πολλές ενστάσεις, πάρα πολλές τάσεις, οι οποίες δεν μπορούν να έρθουν και να δουν θετικά αυτό το σχέδιο νόμου. Εμείς, ως Ένωση Κεντρώων, θέλουμε να ακούσουμε τους φορείς, θέλουμε να εξετάσουμε τη γνώμη τους και, μέχρι να αποφασίσουμε για το τι θα κάνουμε τελικά σε αυτό το νομοσχέδιο, επιφυλασσόμεθα και θα δούμε στην Ολομέλεια πώς θα κυλήσει η κατάσταση.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Μετά από αρκετό καιρό, έρχεται ένα αθλητικό νομοσχέδιο, το οποίο ρυθμίζει θέματα της Επιτροπής Επαγγελματικού Αθλητισμού, θέματα ομοσπονδιών, θέματα του Ιπποδρόμου και διάφορες άλλες διατάξεις. Θα πω κάποια γενικά σήμερα, ξεκινώντας από την Επιτροπή Επαγγελματικού Αθλητισμού.

Ξέρουμε ότι ο επαγγελματικός αθλητισμός, σήμερα, είναι μια πραγματικότητα. Η ιδιαιτερότητα είναι ότι η οικονομική δραστηριότητα, ουσιαστικά, συνδυάζεται με το αθλητικό δρώμενο. Η τεράστια διάδοση που έχει, έχει όμως και παθογένειες, όπως είναι η βία, το παράνομο στοίχημα, το ντόπινγκ και όλα αυτά.

Με τις διατάξεις, λοιπόν, του πρώτου μέρους, στα πρώτα 24 άρθρα, συνίσταται ένα αυτοτελές νομικό πρόσωπο δημοσίου δικαίου, με την επωνυμία Επιτροπή Επαγγελματικού Αθλητισμού. Αυτό καλείται να αντικαταστήσει την υφιστάμενη επιτροπή του άρθρου 77 του νόμου 2725 του 1999 και το οποίο, θα λειτουργεί σαν ανεξάρτητη αρχή και θα είναι εφοδιασμένο με ευρείες εξουσίες, διαχειριστικού και οικονομικού ελέγχου και επιβολής κυρώσεων. Το υφιστάμενο όργανο έχει παρουσιάσει αρκετό έργο, αλλά είναι επιβεβλημένη, υπό προϋποθέσεις, η λειτουργία του ως ανεξάρτητη αρχή, με ελεγκτικό και εποπτικό χαρακτήρα. Η αφετηριακή σκέψη της μετατροπής του μετασχηματισμού της Επιτροπής Επαγγελματικού Αθλητισμού σε ένα νομικό πρόσωπο δημοσίου δικαίου, της απαγκίστρωσης, δηλαδή, από τον στενό εναγκαλισμό με την κυβέρνηση είναι, κατά την άποψή μας, θετική.

Γενικότερα, όμως, ο σχεδιασμός της σύνθεσης του νομικού αυτού προσώπου είναι ασαφής. Ασαφές είναι και το ποια θα είναι η στελέχωση και οργάνωση του νομικού αυτού προσώπου και πόσο θα στοιχίζει η ετήσια λειτουργία του. Εμείς, θα θέλαμε η στελέχωση αυτή να γίνεται με ανοιχτή πρόσκληση και με θεσμικούς παράγοντες. Δηλαδή, από τους διάφορους θεσμούς, όταν προτείνεται κάποιος να γίνεται με έναν συγκεκριμένο τρόπο. Έτσι όπως περιγράφεται είναι αμφίβολο εάν θα είναι σε θέση να προβαίνει στους ελέγχους, οι οποίοι του ανατίθενται ή αν θα γίνει ακόμα ένα βαρύ γραφειοκρατικό όργανο, το οποίο θα παραλαμβάνει και θα εγκρίνει πιστοποιητικά και κατ' επέκταση, ένας μηχανισμός αχρήστων προσλήψεων. Επί των άρθρων και στη β΄ ανάγνωση, θα γίνω λίγο πιο αναλυτικός.

Μπαίνοντας στο δεύτερο κεφάλαιο, που έχει να κάνει με τις ομοσπονδίες, θα ήθελα να πω κάποια γενικά στην αρχή, από την εμπειρία μου και στο Συμβούλιο της Ευρώπης, στην Επιτροπή Εκπαίδευση Νεολαίας και Αθλητισμού που προεδρεύω. Καθότι ο αθλητισμός αποτελεί ένα πολύ σημαντικό κομμάτι σε σύγχρονες κοινωνίες, με ευεργετικές επιδράσεις, γι' αυτό ακριβώς και οι διοικούντες στον αθλητισμό πρέπει να συναισθανθούν την ευθύνη τους. Το τρίπτυχο, λοιπόν, διαφάνεια, λογοδοσία, ακεραιότητα είναι το δικό τους τρίαθλο και πρέπει κάθε μέρα να προσπαθούν να βελτιώνονται.

Στην αθλητική διακυβέρνηση και στην ακεραιότητα, δίνει μεγάλη σημασία και το Συμβούλιο της Ευρώπης. Ήσασταν, άλλωστε, κύριε Υπουργέ, και στην Τιφλίδα τον περασμένο Οκτώβριο και είχατε δει από κοντά, στο συγκεκριμένο ζήτημα, τις εργασίες του Συμβουλίου της Ευρώπης στην Σύνοδο των Υπουργών με το συγκεκριμένο αυτό αντικείμενο, τη διακυβέρνηση.

Μάλιστα, ένα πολύ πρόσφατο ψήφισμα του Συμβουλίου της Ευρώπης, με τίτλο «Προς ένα πλαίσιο σύγχρονης αθλητικής διακυβέρνησης» του Δανού Μονγκιλς Γκένσεν, το οποίο αφορά διεθνείς ομοσπονδίες, αλλά μπορεί να γίνει προβολή κάποιων συγκεκριμένων χαρακτηριστικών και στις εθνικές ομοσπονδίες, μιλάει για κριτήρια καλής διακυβέρνησης και ακεραιότητας των ομοσπονδιών, τα οποία ίσως θα πρέπει να τα δούμε και εδώ. Πέραν, δηλαδή, από τις διαδικασίες εκλογής κ.λπ., αλλά και τον τρόπο λειτουργίας. Σήμερα, ένιωσα, όπως διαφάνεια, λογοδοσία, χρηστή διοίκηση, είναι πλέον μετρήσιμες με συγκεκριμένους δείκτες. Έτσι, μπορούμε με πολλαπλά κριτήρια να αξιολογήσουμε την ποιότητα διακυβέρνησης σε κάθε ομοσπονδία.

Θα σταθώ ιδιαίτερα σε ένα θέμα που μου έθιξαν και από ομοσπονδίες και από την Ολυμπιακή Επιτροπή, αλλά και από σωματεία. Είναι το θέμα της ποσόστωσης των φύλων, των ανδρών – γυναικών στα διοικητικά συμβούλια. Θα κάνω και κάποιες προτάσεις. Η αθλητική διακυβέρνηση κυριαρχείται από άνδρες κυρίως ως μέλη διοικητικών συμβουλίων ομοσπονδιών και σωματείων. Υπάρχει μια ευρωπαϊκή και διεθνής προσπάθεια, να αυξηθεί η συμμετοχή των γυναικών στα όργανα διοίκησης του αθλητισμού και όχι μόνο στη διοίκηση, αλλά και στην προπονητική και στη διαιτησία, σε όλους τους τομείς.

Στο Συμβούλιο της Ευρώπης, όπου η ισότητα των φύλων, το centric quality, όπως λέγεται, είναι πολύ υψηλά στην ατζέντα, έχουν γίνει συγκεκριμένες προτάσεις και φαντάζομαι σε αυτό το πλαίσιο είναι και οι διατάξεις του νομοσχεδίου. Όμως, η υποχρεωτική ποσόστωση του 1/3 από κάθε φύλο, τουλάχιστον το 1/3, ίσως δημιουργήσει προβλήματα, ίσως το κάνει ανελαστικό στην εφαρμογή. Εγώ θα πρότεινα η ισότητα της αντιπροσώπευσης να μην προκύπτει από ανελαστικούς περιορισμούς, αλλά να αποτελεί ένα κριτήριο αξιολόγησης και χρηματοδότησης. Για παράδειγμα, ένα ποσοστό 10% της χρηματοδότησης να εξαρτάται από αυτό το κριτήριο της ισότιμης συμμετοχής. Αν η αναλογία, για παράδειγμα, σε ένα διοικητικό συμβούλιο είναι 100 – 0 , δηλαδή 100 άνδρες καμία γυναίκα, τότε να παίρνει το 90% της ονομαστικής χρηματοδότησης. Αν η αναλογία είναι 50 – 50 που είναι το βέλτιστο, με ισορροπία, δηλαδή, ανδρών και γυναικών, τότε να παίρνει το 110% της ονομαστικής χρηματοδότησης και ενδιάμεσα από αυτά τα δύο άκρα το 0% και το 50%, δηλαδή, της ισόρροπης εκπροσώπησης να μεταβάλλεται γραμμικά η κλίμακα της χρηματοδότησης.

Έτσι, ξεφεύγουμε από την ανελαστικότητα ουσιαστικά της ποσόστωσης του 30%, του 1/3 και πηγαίνουμε σε ένα κίνητρο πλέον, μία πριμοδότηση που θα έχουν τα διοικητικά συμβούλια να προσπαθούν να έχουν ισορροπημένα διοικητικά συμβούλια, γιατί αυτό θα τους αποφέρει πόρους που θα μπορούν να τους αξιοποιήσουν περαιτέρω. Αντίστοιχα, μπορεί να γίνει και στα σωματεία, οπότε η πριμοδότηση και όχι η υποχρεωτικότητα ίσως είναι κάτι το οποίο θα μπορούσε να δουλέψει καλύτερα. Ο περιορισμός των θητειών στα μέλη των διοικητικών συμβουλίων είναι κατά τη γνώμη μου θετικός, αλλά δεν αγγίζει όσους ήδη έχουν 20 και 30 χρόνια στις ηγεσίες των ομοσπονδιών καθότι θα δρα από εδώ και πέρα.

Στο άρθρο 33 έχουμε μια απορία, το 15%, πώς προκύπτει για τον βασικό μέτοχο; Υπάρχει, δηλαδή, από κάπου αλλού κάποιος αλγόριθμος ή κάποιο προηγούμενο;

Στο τρίτο κεφάλαιο, που περιλαμβάνει ρυθμίσεις για την «Φίλλιπο Ένωση Ελλάδος» και της ιπποδρομίες, ο Ιππόδρομος ξέρουμε ότι είναι σε φθίνουσα πορεία σε σχέση με το παρελθόν και αυτό θα πρέπει να μας προβληματίσει, ειδικά το τελευταίο διάστημα από τα Χριστούγεννα και μετά έχει κλείσει τελείως, γιατί υπάρχουν διάφορες διαμάχες, τα ξέρουμε.

Το ζητούμενο είναι η αναβάθμιση των αγώνων και η διαφάνεια. Επιχειρείτε με τις συγκεκριμένες διατάξεις ένα ξεκάθαρο πλαίσιο λειτουργίας, ώστε οι συντελεστές των ελληνικών ιπποδρομιών να γνωρίζουν από την αρχή τους κανόνες που θα εφαρμόζονται. Επιζητούνται συναινετικές διαδικασίες αυξημένης πλειοψηφίας 2/3 για τα σημαντικότερα ζητήματα, όπως ο Κώδικας Ιπποδρομιών και γενικές διατάξεις με έλεγχο νομιμότητας από τον Υπουργό Πολιτισμού και Αθλητισμού.

Είναι σημαντικό, κατά τη γνώμη μας, να γίνει σεβαστός ο ρόλος όλων των συντελεστών που συμμετέχουν στις ελληνικές ιπποδρομίες ανάλογα με την προσφορά τους και να εκσυγχρονιστεί το θεσμικό πλαίσιο, δηλαδή, οφείλει ο θεσμός να ανοίξει και να πάψει να είναι ένα κλειστό κλαμπ.

Για τις λοιπές διατάξεις, θα πούμε στην κατ’ άρθρον συζήτηση.

Κλείνοντας, γενικά, αντιμετωπίζουμε μάλλον θετικά τις κινήσεις ενίσχυσης της δομής αναγκαίων φορέων, όπως η μετεξέλιξη επιτροπής επαγγελματικού αθλητισμού από συλλογικό όργανο σε Νομικό Πρόσωπο Δημοσίου Δικαίου.

Βέβαια, και σε αυτό το σχέδιο νόμου, εμφανίζονται οι κλασσικές παραπομπές σε προεδρικά διατάγματα περί του οργανισμού του Νομικού Προσώπου και σειρά αναγκαίων προφανώς μεταβατικών διατάξεων που θα ισχύσουν μέχρι της εκδόσεως του προεδρικού διατάγματος. Το έχουμε πει πολλές φορές από αυτό το βήμα, θα θέλαμε Υπουργοί να πιέζουν εαυτούς και αλλήλους για έκδοση των κανονιστικών πράξεων εντός ευθέτου χρονικού διαστήματος, δηλαδή, να μπαίνουν και συγκεκριμένες προθεσμίες στο πότε θα πρέπει να εκδοθούν τα προεδρικά διατάγματα, γιατί αλλιώς η υλοποίηση της νομοθεσίας πάσχει και παραπέμπεται πολλές φορές στις καλένδες.

Κλείνει ο κύκλος της παρούσας Κυβέρνησης και εκκρεμούν προεδρικά διατάγματα που προβλέφθηκαν ακόμα πριν από την εκλογή της. Με τις διατάξεις, λοιπόν, αυτές του σχεδίου νόμου, αυτό που υπάρχει σαν γενική αίσθηση είναι ότι υπάρχει μια προσπάθεια υπερρύθμισης γενικότερου πλαισίου και διερωτώμαι αν, για παράδειγμα, τα της λειτουργίας των αθλητικών σωματείων δεν θα μπορούσαν να προβλέπονται από τα εγκεκριμένα καταστατικά και τους κανονισμούς των οικείων ομοσπονδιών αντί να ρυθμίζονται οριζόντια ανεξαρτήτως αθλήματος και των πιθανών ιδιαιτεροτήτων.

Περισσότερα θα πούμε και στην κατ’ άρθρο συζήτηση αφού ακούσουμε αύριο τους φορείς και στη β΄ ανάγνωση. Ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής**): Τον λόγο έχει ο κ. Κωνσταντινέας.

**ΠΕΤΡΟΣ ΚΩΝΣΤΑΝΤΙΝΕΑΣ:** Κύριε Πρόεδρε, πάνω σε αυτά που είπανε οι συνάδελφοι και για τις προτάσεις των κομμάτων, θα ήθελα να πω ότι χαίρομαι ιδιαίτερα που η αντιπολίτευση συμφωνεί σε πάρα πολλά πράγματα τα οποία φέρνουμε και έχει τις αμφιβολίες της για τα υπόλοιπα. Ας ξεκινήσουμε με το βασικό για τους προπονητές, πολύ σωστά προβληματίζεται η αντιπολίτευση και να είναι σίγουρη ότι και αυτό το θέμα θα τεθεί και θα λυθεί και από τον υφιστάμενο Υπουργό.

Η συζήτηση που γίνεται πάνω σε αυτά δεν έχει γίνει ποτέ από τη Νέα Δημοκρατία. Πέστε μου ποιο υφιστάμενο πλαίσιο υπήρξε, όταν δεν υπήρχαν καταρτισμένοι άνθρωποι και μέσω των πολιτιστικών συλλόγων, που ήταν άνθρωποι με εμπειρία λειτουργούσαν τόσο καιρό. Όσον αφορά τους προπονητές του ποδοσφαίρου, που η περίφημη σχολή Πατάκη, ο οποίος έχει αποσυρθεί, δίνανε αυτά που δίνανε και δεν είχανε διασφαλίσει τίποτα τόσο καιρό. Αυτά γινόντουσαν επί κυβέρνησης Νέας Δημοκρατίας και ΠΑΣΟΚ.

Μίλησε η κυρία Καραμανλή για απλή αναλογική, όταν ο Γιώργος ο Κασναφέρης από τη θέση των διαιτητών πολέμαγε για την απλή αναλογική. Αυτό δεν το έχω ξανακούσει, ο συνεργάτης της κυρίας Καραμανλή ο Γιώργος Κασναφέρης διαιτητής, διεθνής, αξιοπρεπέστατος πολέμαγε για την απλή αναλογική και έρχεται η κυρία Καραμανλή και μας λέει για τις ενώσεις στην απλή αναλογική. Οπότε πρέπει να συμφωνήσει με την απλή αναλογική, ας ακούσει τον συνεργάτη της, είναι προς καλή βάση, γιατί διαφωνεί.

Μιλάμε για την Επιτροπή Επαγγελματικού Ποδοσφαίρου. Θυμάμαι όταν Υπουργός Πολιτισμού ήταν ο κ. Τασούλας, γιατί κόπτονται για την Επιτροπή Επαγγελματικού Ποδοσφαίρου, για το πώς λειτουργούσε επί των ημερών του και οι επαγγελματικές ομάδες δεν είχαν ασφαλιστικές ενημερότητες, σε μια νύχτα, ο κύριος Τασούλας, κ. Βασιλειάδη, για την ομάδα σας, αφού λέτε ότι είστε Πανιώνιος και για τα Γιάννενα και για άλλες ομάδες της Super League, για ψηφοθηρικούς λόγους, έδωσε ασφαλιστική ενημερότητα και συμπεριληφθήκανε στο πρωτάθλημα. Θα μας τρελάνετε τώρα με αυτά που λέτε;

Για το ποσοστό του ΟΠΑΠ. Για τις στοιχηματικές, υπάρχει δεδικασμένο. Αγγλική ομάδα, που έχει το 100% των μετοχών, έχει ποσοστό της bet, της στοιχηματικής εταιρίας. Επειδή πολύ σωστά ρώτησε ο αγαπητός συνάδελφος αν υπάρχει δεδικασμένο και θέλετε να σας πω κάτι; Είναι ένας προβληματισμός και για να το πούμε και αλλιώς. Σας προβληματίζει εάν έχει στοιχηματική εταιρία ο αρμόδιος και δεν σας προβληματίζει να ανοίξουμε την βεντάλια και να κάνουμε μια ευρεία συζήτηση για αυτόν τον προβληματισμό και να πούμε και για τις εφημερίδες που ελέγχουν μερικοί άλλοι ιδιοκτήτες. Εκείνοι δεν επηρεάζουν το ποδόσφαιρο και τις στοιχηματικές εταιρίες; Και όχι μόνο!

Πάμε στη «αμαρτωλή» ιστορία της **«**Φίλιππος Ένωσις». Είναι πολύ «αμαρτωλή», δουλεύουν 3000 εργαζόμενοι, έτσι όπως τους είπαν εδώ όλοι. Θα σας πω το πιο απλό. Δεν γίνονται αγώνες. Οι συγκεκριμένοι κύριοι, που είπε πολύ σωστά η Εισηγήτρια- ένα διάταγμα του Μεταξά ήταν- είναι, όπως λέμε οικογενειοκρατία, πάνε έτσι, και φτάσανε στο σημείο ο Ιππόδρομος, με 3000 άτομα, ούτε να μαζεύονται για το Δ.Σ. και δε θα σας πω το πιο απλό που δεν γνωρίζετε, οι πιο πολλοί, ότι αυτός που ελέγχει τα άλογα, είναι και ιδιοκτήτης, κάνει και τους αγώνες και πριμοδοτεί το κατάλληλο μπόνους για τον νικητή. Είναι ένα σε όλα, είναι σαν το «Vidal Sasoon» 2 σε 1.

Όπως καταλάβατε, εμείς προτείνουμε ένα σχέδιο και θέλουμε, βάση του σχεδίου, να πείτε και τις δικές σας προτάσεις και να τις συζητήσουμε.

Επειδή τα ακούμε κάθε φορά που φέρνουμε ένα νομοσχέδιο- επί υπουργίας Κοντονή, και επί υπουργίας Γιώργου Βασιλειάδη- και επί υπουργίας αθλητικού τμήματος ΣΥΡΙΖΑ, θέλω να πω ότι ψάχνω στο site της Ν.Δ. να μου πει το αθλητικό πρόγραμμα. Έχετε αθλητικό πρόγραμμα; Έχετε πρόγραμμα για την Υγεία, έχετε πρόγραμμα για το Ασφαλιστικό, πέστε μου το αθλητικό πρόγραμμα της Ν.Δ., να το βρω, να το διαβάσω.

Κι όσο για τον ερασιτεχνικό αθλητισμό, γιατί πολύ σωστά, ο συνάδελφός από το Κ.Κ.Ε., είπε ότι πρέπει να ξεχωρίσουμε τον ερασιτεχνικό αθλητισμό από τον επαγγελματικό, αυτό κάνουμε, αγαπητέ συνάδελφε, και εκεί ήταν το αθλητικό πρόγραμμα του ΣΥΡΙΖΑ, με «δεξιούς» δημάρχους- και προκαλώ τη Ν.Δ.- και από τον προϋπολογισμό του Υφυπουργείου Αθλητισμού, με μικρά έργα, που υπόκεινται στους δήμους και στην περιφέρεια, και με το πρόγραμμα «Φιλόδημος», ο αθλητισμός για όλους που μπήκε μέσα το πρόγραμμα και συνολικά το «Φιλόδημος» φτάνει στα 2 εκατ.€, το οποίο ξεκίνησε από 500.000€, οι δήμαρχοι που δεν πρόσκονται σε μας, λένε στις περιοχές τους, ότι αυτά τα λεφτά που πήρανε δεν τα έχουν πάρει με τις δικές τους κυβερνήσεις. Ένας συγκεκριμένος και τον τιμάτε είναι ο υποψήφιος Περιφερειάρχης Πελοποννήσου, ο κ. Νίκας, ο Αντιπρόεδρος της ΚΕΔΕ, ο κ. Καφαντάρης. Όλοι αυτοί πήραν λεφτά από τη δικιά μας κυβέρνηση.

Ευχαριστώ για τη συμβολή των προτάσεων της Εισηγήτριας της Ν.Δ. προς τα καλά. Εδώ θα είμαστε να τα συζητήσουμε, να τα πούμε.

Εμείς έχουμε πρόγραμμα. Είχαμε πρόγραμμα, πριν έρθουμε στη διακυβέρνηση της χώρας, για τον αθλητισμό. Το αθλητικό τμήμα του ΣΥΡΙΖΑ δούλευε. Ευελπιστώ, επειδή ο αθλητισμός ενώνει όλα τα κόμματα, να ανοίξω τη σελίδα της Ν.Δ. και να ακούσω τις προτάσεις του αθλητικού προγράμματος της Ν.Δ..

Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει η κυρία Δριτσέλη.

**ΠΑΝΑΓΙΩΤΑ ΔΡΙΤΣΕΛΗ:** Παίρνοντας το νήμα και από τον συνάδελφο, τον Πέτρο Κωνσταντινέα, δεν γίνεται να μην επισημάνουμε, κύριε Πρόεδρε, το γεγονός ότι, για μια ακόμα φορά, η Ν.Δ. έχει επιλέξει την οδό της αντιπαραγωγικής τελείως αντιπολίτευσης όσον αφορά το πεδίο του αθλητισμού. Νομίζω ότι, μετά από τέσσερα χρόνια διακυβέρνησης και αρκετές νομοθετικές παρεμβάσεις για τον χώρο του αθλητισμού, κάποια στιγμή η Ν.Δ., πέρα από γενικές και αόριστες διαπιστώσεις για τα προβλήματα που υπάρχουν στον αθλητισμό και τις παθογένειες που ταλανίζουν, προφανώς, τον χώρο, θα έπρεπε, κάποια στιγμή, να πει και συγκεκριμένα πώς θεωρεί ότι θα πρέπει τα ζητήματα αυτά να αντιμετωπιστούν.

Αντί αυτού, κάθε φορά, που ακούμε μια μονότονη, κατά την άποψή μου, κριτική, χωρίς άκρη, μέση και τέλος, παρά μόνο παρουσιάζοντας αποσπασματικά κάποια από τα άρθρα, τα δεκάδες άρθρα που περιέχει αυτό το νομοσχέδιο, χωρίς να λέει ποια ακριβώς πρέπει να είναι η επόμενη μέρα για τον αθλητισμό στη χώρα.

Είναι γεγονός, τώρα πια, και αυτή είναι η άποψή μου και την καταθέτω, το πρόβλημα της Ν.Δ. που δεν είναι φυσικά μόνο στον χώρο του αθλητισμού, αλλά υπάρχει γενικότερα μια ένδεια σε όλα τα πεδία της δημόσιας ζωής, είναι ότι, τώρα πια, είναι ξεκάθαρο σε όλους τους Έλληνες πολίτες ότι υπάρχουν δύο κοσμοθεωρίες σε όλα τα πεδία, στα οποία αυτή η Κυβέρνηση κλήθηκε να αντιμετωπίσει τα προβλήματα που υπήρχαν. Υπάρχουν δύο κοσμοθεωρίες και είναι εμφανείς και πρακτικά πια, τι έκανε αυτή η Κυβέρνηση τα τελευταία τέσσερα χρόνια και στον χώρο του αθλητισμού και τι συνέβαινε τα προηγούμενα χρόνια μέχρι και το 2015, τα προηγούμενα τουλάχιστον είκοσι χρόνια, για να μην πω παραπάνω.

Έτσι, το νομοσχέδιο αυτό, για εμάς, για την πλειοψηφία, αποτελεί ένα ακόμη κομμάτι σε ένα πάζλ το οποίο έχει ξεκινήσει να δημιουργείται ήδη από το 2015 για περισσότερη προοδευτική ανασυγκρότηση και στον χώρο του αθλητισμού. Ένα νομοσχέδιο που βασίζεται σε τρεις πολιτικούς πυλώνες, που μετουσιώνουν το προοδευτικό όραμα για τον αθλητισμό στη χώρα και είναι: Ο εκδημοκρατισμός, η κάθαρση και τα δικαιώματα των αθλητών.

Πάνω σ' αυτό το τρίπτυχο, εδραιώνονται τομές, όπως είναι η αναβάθμιση της Επιτροπής Επαγγελματικού Αθλητισμού, η απλή αναλογική στην αντιπροσώπευση στις αθλητικές οργανώσεις, στα σωματεία, στις ομοσπονδίες και η ισχυροποίηση των δικαιωμάτων των αθλητών, ιδιαίτερα εκείνων που προέρχονται από ευάλωτες κοινωνικές κατηγορίες. Αυτή, ακριβώς, είναι και οι άξονες του νομοσχεδίου που μετουσιώνουν ουσιαστικά τις προγραμματικές θέσεις του ΣΥΡΙΖΑ σε μια εφαρμοσμένη πολιτική.

Με αυτό το σχέδιο νόμου, ο επαγγελματικός αθλητισμός αποκτά μια ανεξάρτητη δομή, ισχυρή, η οποία μπορεί να ελέγχει τις χρηματοροές του, να διασφαλίζει τη διαφάνεια στην οικονομική διαχείριση των αθλητικών ανωνύμων εταιρειών και να εγγυάται τη βιωσιμότητα του συστήματος, με τρόπο που θα προάγει το παιχνίδι, το θέαμα και τις αξίες του αθλητισμού.

Με την αρωγή και άλλων ανεξάρτητων αρχών, όπως είναι ο Γενικός Επιθεωρητής Δημόσιας Διοίκησης, το νέο Νομικό Πρόσωπο Δημοσίου Δικαίου της Επιτροπής Επαγγελματικού Αθλητισμού, μπορεί να επιτελέσει τον ελεγκτικό του ρόλο στην κατεύθυνση που, εδώ και δεκαετίες, παραμένει το ζητούμενο. Στη δημιουργία, δηλαδή, ενός πλαισίου επαγγελματικού αθλητισμού που δεν θα αφήνει περιθώρια χειραγώγησης, που δεν αντιμετωπίζει τους αθλητές ως αναλώσιμη ύλη, που δε θα στήνει «παράγκες» και που δεν θα παράγει χρέη και θα αθετεί οικονομικές υποχρεώσεις.

Παράλληλα, με αυτό το σχέδιο νόμου, θωρακίζεται το κύτταρο του αθλητισμού, η βάση του, δηλαδή, το αθλητικό σωματείο. Η απλή αναλογική για τις αρχαιρεσίες στα αθλητικά σωματεία αποτελούν μεγάλη τομή, η οποία συμπληρώνεται από την θέσπιση μέτρων ισότητας στην αντιπροσώπευση αυτή. Η ποσόστωση φύλου στη διοίκηση των αθλητικών οργανώσεων αποτελεί βαθιά τομή, η οποία αποκτά ακόμα μεγαλύτερη σημασία αν συνυπολογίσει, βέβαια, κανείς και την εισαγωγή των θητειών στα στελέχη της διοίκησης του αθλητισμού. Με τα μέτρα αυτά δίνεται η δυνατότητα στην αθλητική κοινωνία να χειραφετηθεί από υποσύνολα που την εξουσίαζαν τόσα χρόνια, από παράλληλα σύστημα εξουσίας που καταπίεζαν την αθλητική οικογένεια.

Για την Αριστερά, δεν υπάρχουν ελλείψεις στον αθλητισμό. Η οργάνωσή του θα πρέπει να είναι όσο το δυνατόν πιο δημοκρατική, πιο συμμετοχική και οριζόντια γίνεται και τα μέτρα αυτά να είναι ακριβώς εκείνα που φαίνεται να ενοχλούν κατεστημένες νοοτροπίες, αλλά και τις πολιτικές δυνάμεις εκείνες της συντήρησης που στηρίζουν την ακινησία, την αδιαφάνεια και τις αγκυλώσεις.

Με το νομοσχέδιο αυτό, τελειώνουν τα σωματεία-σφραγίδες. Τελειώνουν οι προσβλητικές χειραγωγήσεις αρχαιρεσιών σε ομοσπονδίες και σωματεία. Τελειώνουν οι ενδιάμεσοι, οι παράγοντες, δηλαδή, τα δεσμά που κρατάνε τη βάση του αθλητισμού μακριά από τον πυρήνα των εξελίξεων.

Εκτός, όμως, από την εδραίωση της διαφάνειας και της δημοκρατίας στον αθλητισμό, με αυτό το νομοσχέδιο γίνονται σημαντικά βήματα για τη θωράκιση των δικαιωμάτων των αθλητών, ιδιαίτερα εκείνων που προέρχονται από ευάλωτες κοινωνικές ομάδες, όπως είναι οι πρόσφυγες, οι αιτούντες άσυλο και οι ανιθαγενείς. Οι αθλητές αυτοί που, πριν από τη μάχη για την αθλητική διάκριση, έδωσαν τη μάχη της επιβίωσης τους, μπορούν πλέον να συμμετέχουν απρόσκοπτα στον ερασιτεχνικό αθλητισμό της χώρας και να μεταλαμπαδεύσουν το μήνυμά τους για τη ζωή σε ολόκληρη την αθλητική κοινότητα.

Έχουμε τέτοια παραδείγματα. Και, ίσως, θα είχε ενδιαφέρον να φωνάξουμε, αύριο, κύριε Υπουργέ, στην ακρόαση των φορέων, κάποιο από αυτά τα παιδιά κατάφεραν, μέσα από τα hot spots ακόμα, να δείξουν την κοινωνικοποιητική δύναμη που έχει ο αθλητισμός και σήμερα να αγωνίζονται σε μεγάλες ομάδες της Ελλάδας.

Με το παρόν νομοσχέδιο ρυθμίζονται και άλλα σημαντικά ζητήματα, που σπάνε κατεστημένες νοοτροπίες και που δίνουν διεξόδους σε προβλήματα που χρονίζουν και που, επί χρόνια, κρύβονται κάτω από το χαλί. Τέτοιες περιπτώσεις είναι, προφανώς, και οι ρυθμίσεις για τα ασυμβίβαστα μετόχων στοιχηματικών εταιριών, αλλά και για τη Φίλιππο Ένωση, τα οποία, ούτως ή άλλως, θα έχουμε την ευκαιρία να τα πούμε και στη συζήτηση επί των άρθρων.

Άρα, λοιπόν, διαφάνεια σε κάθε τομέα του αθλητισμού, δικλίδες ελέγχου, δημοκρατία και δικαιώματα είναι κάποια από τα στοιχεία που θέλει να κομίσει η αριστερή Διακυβέρνηση στον αθλητισμό. Και με αυτό το νομοσχέδιο και οι τέσσερις αυτοί στόχοι, κατά την άποψή μας, υπηρετούνται με συνέπεια.

Σας ευχαριστώ.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Παρακαλώ, κύριε Αμανατίδη, σας ακούμε.

**ΙΩΑΝΝΗΣ ΑΜΑΝΑΤΙΔΗΣ:** Θα ήθελα να ρωτήσω κάτι τον κύριο Υπουργό και, αν θέλει, να το συμπεριλάβει στο κλείσιμο της τοποθέτησης του.

Κύριε Υπουργέ, είναι σε γνώση σας το μεγάλο πρόβλημα που έχουν, σε σχέση με νομιμοποιήσεις χώρων που είναι απαραίτητοι για τη λειτουργία τους, ναυτικά σωματεία κ.λπ.; Υπάρχει κάποια εξέλιξη σε σχέση με Υπουργείο Οικονομικών; Εάν μπορείτε, παρακαλώ να μας απαντήσετε. Θέλω να το θέσω και δημόσια. Γνωρίζω ότι το ξέρετε, αλλά να το θέσετε και δημόσια, ώστε να μπορέσετε να το συνεχίσετε.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι, χαίρομαι πολύ, γιατί έγινε μια καλή συζήτηση σήμερα. Δυστυχώς, όσο και να προσπάθησαν κάποιοι να κρυφτούν πίσω από τις λέξεις, δεν μπορούσε να μη φανεί και η αμηχανία του να διαφωνείς απλά γιατί πρέπει να διαφωνήσεις.

**ΓΕΩΡΓΙΟΣ ΣΤΥΛΙΟΣ :** (*ομιλεί εκτός μικροφώνου*)

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Παρακαλώ, κύριε Στύλιο, μην διακόπτετε. Συνεχίστε, κύριε Υπουργέ.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού**): Θα έχετε τη δυνατότητα να εκτεθείτε περισσότερο. Μη φοβάστε.Έχω την αίσθηση ότι με αυτά που έχετε κάνει, τριάντα χρόνια, κανένας δεν θα μπορέσει να κοκκινίσει. Και θα έλεγα, επειδή εγώ, πάντοτε, από αυτό το βήμα, είμαι πολύ προσεκτικός, να είστε κι εσείς. Και όσο πλησιάζουμε προς τον Οκτώβρη, οι εξάψεις θα γίνονται περισσότερες.

**ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής):** Σας παρακαλώ, κύριε Στύλιο, μην διακόπτετε. Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ :** Σας παρακαλώ πολύ, κύριε Πρόεδρε. Σε εμένα απευθύνθηκε ο Υπουργός.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού**): Εσείς μου απευθυνθήκατε, με το που ανέβηκα στο βήμα. Και θα έπρεπε να απευθύνομαι, προφανώς, στον Θεό. Σε μια συζήτηση, όπου συζητείται νομοσχέδιο, να απευθύνομαι στον Θεό και όχι στην Αντιπολίτευση.

Στο νομοσχέδιο, λοιπόν. Καταρχήν, να απαντήσω σε δύο τρία πράγματα που τέθηκαν, για να αποκαταστήσω την πραγματικότητα.

Σχετικά με το υπό διαβούλευση σχέδιο νόμου του Δεκεμβρίου και το θέμα των προπονητών. Υπάρχει επεξεργασία των προτάσεων των Σ.Ε.Φ.Α. (*Σωματεία Εθνικής Φυσικής Αγωγής*), οι οποίες ήρθαν με καθυστέρηση - όχι στο σύνολό τους και όχι με τοποθέτηση σε όλα τα ζητήματα. Δεν θέλω να ανοίξω τώρα άλλη αντιπαράθεση με τους αρμόδιους των Σ.Ε.Φ.Α..

Σε κάθε περίπτωση, όμως, αφού θέλουμε να ανοίξουμε το θέμα των προπονητών και των προβλημάτων και τα λοιπά, θα είχε ενδιαφέρον να ακούσουμε και την άποψή σας. Να ακούσουμε, λοιπόν, και την άποψη της Αντιπολίτευσης, η οποία κατακρίνει το νομοσχέδιο, δεν γνωρίζει το Tool Kit του ΟΟΣΑ, δεν γνωρίζει το πρόβλημα που υπάρχει, δεν γνωρίζει και τις δεσμεύσεις από το ευρωπαϊκό Πλαίσιο Προσόντων και Σπουδών. Θα ήθελα να ακούσω ποια είναι η άποψη και θα ήθελα και μια δέσμευση, από τη στιγμή που διατείνεστε ότι θα είστε η επόμενη Κυβέρνηση. Μια δέσμευση για το πώς ακριβώς θα διαχειρίζεστε το θέμα.

Για τους προπονητές, λοιπόν, υπάρχει μια διαβούλευση σε εξέλιξη και πολύ σύντομα - ευτυχώς για αυτούς- εσείς δεν θα μπορέσετε να νομοθετήσετε. Ευτυχώς για αυτούς και για τα δικαιώματά τους.

Σχετικά με το Ελεγκτικό Συνέδριο, με το άρθρο 75 του 2325 του 1999. Το άρθρο 98 του Συντάγματος θέτει το γενικό πνεύμα παρέμβασης του Ελεγκτικού Συνεδρίου, τη διασφάλιση του δημόσιου χρήματος. Ο επαγγελματικός αθλητισμός, ως γνωστόν, δεν επιχορηγείται.

Για το Ελεγκτικό Συμβούλιο, στην 4ετία, έχουν ελεγχθεί η ποδηλασία, το badminton, το τρίαθλο, το καράτε, το τένις, η πάλη και αρκετές ακόμα ομοσπονδίες, αλλά αυτό είναι και στο προοίμιο του νομοσχεδίου. Ποιο είναι το πρόβλημα; Ότι το νομικό πλαίσιο ήταν προβληματικό, με αποτέλεσμα οι υποθέσεις αυτές να πηγαίνουν στο αρχείο, με τους εργαζόμενους της Γενικής Γραμματείας Αθλητισμού να βρίσκονται με αγωγές και μηνύσεις από τους ελεγχόμενους. Τι κάνουμε, λοιπόν, με το συγκεκριμένο σχέδιο νόμου; Δίνουμε τη δυνατότητα στον Γενικό Επιθεωρητή να κάνει αυτός τον έλεγχο, που έχει προανακριτικά καθήκοντα, για να μπορέσει και στο τέλος να στοιχειοθετείται οποιαδήποτε κατηγορία, αλλά και να μη διατρέχει κανένας υπάλληλος κίνδυνο. Διότι και οι υπάλληλοι που κάνανε σωστά τη δουλειά τους, οι υπάλληλοι της Γενικής Γραμματείας Αθλητισμού, αύριο, μεθαύριο, το επόμενο διάστημα, θα χρειαστεί να υπερασπίσουν τον εαυτό τους στα αστικά, τα πολιτικά και τα ποινικά δικαστήρια.

Και σε κάθε περίπτωση, ο προανακριτικός ρόλος του Γενικού Επιθεωρητή Δημόσιας Διοίκησης και το όλο πλαίσιο λειτουργίας, μόνο διασφάλιση στις διαδρομές και στη χρήση του δημόσιου χρήματος μπορεί να μας δώσει. Εκτός, αν δεν το θέλουμε.

Για τις αλλαγές στο σχέδιο διαβούλευσης που αφορούσε μόνο στις Ενώσεις και πήγαν και στα υπόλοιπα αρχικά σωματεία. Η δημόσια διαβούλευση γι' αυτό τον λόγο γίνεται. Και, εφόσον, στη δημόσια διαβούλευση, δεις κάποια πράγματα, τα οποία πιστεύεις ότι πρέπει να ενσωματωθούν, τα ενσωματώνεις. Δεν το κάνεις απλά για να βγάλεις μια υποχρέωση στην πορεία του να προχωρήσεις να νομοθετήσεις. Από τη στιγμή, λοιπόν, που τέθηκε ένα ζήτημα, το οποίο κρίναμε ότι είναι ορθό, υπήρχε επέκταση της ίδιας πολιτικής και στο κύτταρο.

Για την Επιτροπή Επαγγελματικού Αθλητισμού και τη δημοσιονομική επιβάρυνση, θεσπίζονται τέλη και θα υπάρχει και συμβολή από τη Γενική Γραμματεία Αθλητισμού, διότι επιλέγουμε να υπάρχει συμβολή από τη Γενική Γραμματεία Αθλητισμού.

Για τις προσλήψεις. Υπάρχει συγκεκριμένη νομοθεσία για τις προσλήψεις δημοσίων υπαλλήλων, την οποία θα ακολουθήσουμε. Για να μην χρειαστεί κάποια Κυβέρνηση, στο μέλλον, να έρθει να φέρει τροπολογία, σαν αυτήν που υπάρχει στο νομοσχέδιο. Για να μπορέσουμε να απεγκλωβίσουμε τους ανθρώπους στις ομοσπονδίες που, τόσα χρόνια, τους προσλαμβάνατε παρανόμως και ήταν στον αέρα. Άρα, λοιπόν, για τις προσλήψεις, όταν γίνουν και όπως θα γίνουν, υπάρχει συγκεκριμένο πλαίσιο.

Για τις ομοσπονδίες το νομοσχέδιο είναι απόλυτα προσεγμένο. Δεν μπορεί να έχει αναδρομική ισχύ και δεν γίνεται για να εκκαθαρίσει. Γίνεται για να τεθούν κανόνες που σε όλο τον κόσμο ισχύουν και στο ίδιο το αθλητικό κίνημα σε όλο τον κόσμο ισχύουν, αλλά, δυστυχώς, το ελληνικό αθλητικό κίνημα αδυνατεί να ακολουθήσει και εμείς, ως Πολιτεία, οφείλουμε και να παρέμβουμε, όχι από το μυαλό μας βέβαια, ακολουθώντας τις κατευθυντήριες γραμμές των διεθνών οργανισμών της Ευρωπαϊκής Ένωσης, αλλά και της ίδιας της Διεθνούς Ολυμπιακής Επιτροπής.

Για τη ΦΕΕ, δυο πραγματάκια. Επειδή μιλήσατε και ακούστηκε για ρουσφετολογικό, για τον παραχωρησιούχο και λοιπά, εγώ δεν θα μείνω στο άρθρο 87 του νόμου 4172 του 2013 που, ως γνωστόν, το 2013, ήταν κυβέρνηση ο ΣΥΡΙΖΑ από ό,τι θυμάμαι, που καταργήθηκε η αρμοδιότητα διοργάνωσης των ιπποδρομιών της ΦΕΕ περιορισθέντων πλέον των οργάνων της σε ελεγκτικό, εποπτικό και κυρωτικό ρόλο και όλες οι άλλες αρμοδιότητές της στον παραχωρησιούχο. Εμείς τι κάνουμε; Δεν ακολουθούμε το παράδειγμα της Μεγάλης Βρετανίας, η οποία κατήργησε το Jockey Club, θεσμό του 1750, φτιάχνοντας την αρχή για τους ιπποδρόμους στην οποία συμμετέχουν -επειδή λέτε ότι δίνουμε δύναμη και εξουσία στον παραχωρησιούχο- οι ιδιοκτήτες των ιπποδρομιών με τρεις μετοχές, με τρία μέλη στην όλη authority, με κατηργημένο το Jockey Club, η ομοσπονδία των ιδιοκτητών δρομώνων ίππων με μία ψήφο, οι εκπρόσωποι του προσωπικού με μία ψήφο και οι ιδιοκτήτες ιπποφορβείων με μία ψήφο, τρεις συν τρεις ψήφοι από εκπροσώπους ενώσεων.

Εμείς δεν κάνουμε αυτό, διότι σεβόμαστε την ιστορία της ΦΕΕ. Κρατούμε τη ΦΕΕ, βάζουμε στις ψήφους και τους ιδιοκτήτες δρομώνων ίππων, σεβόμενοι και την ιστορία και τον ρόλο και βάζοντας τέτοιους κανόνες, ούτως ώστε ούτε ο παραχωρησιούχος να μπορεί να κάνει ό,τι θέλει, αλλά ούτε και η ΦΕΕ να κωλύει τη διεξαγωγή των ιπποδρομιών και τον ρόλο του παραχωρησιούχου, για να μπορέσει να λειτουργήσει η επένδυση. Τώρα, αν θέλετε να μας κατηγορήσετε για την επένδυση, συγνώμη που το 2013 το πουλήσαμε. Επειδή θα προσπαθήσουμε εδώ πέρα να μην τρελαθούμε εντελώς, αλλά να βλέπουμε την πραγματικότητα και όχι την πραγματικότητα α λα καρτ.

Για την Επιτροπή Επαγγελματικού Αθλητισμού, πάλι δεν καταλαβαίνω για ποιο λόγο εγείρονται ζητήματα γύρω από νομικές έννοιες, οι οποίες είναι σαφείς νομικά. Ο σπουδαίος λόγος που καταργείται είναι νομική έννοια και κρίνεται. Αυτός που επικαλείται τον σπουδαίο λόγο κρίνεται και αν κάνει καταχρηστική άσκηση του δικαιώματός του, υπάρχει αποκατάσταση. Νομικά, λοιπόν, ο όρος είναι «σπουδαίος λόγος». Δεν υπάρχει άλλος, εκτός αν βάλουμε «περιοριστικά» που το «περιοριστικά» εκεί έρχονται τα παράθυρα του και για να έχεις κάποιον ο οποίος δεν αποδίδει με κάτι που δεν έχει σκεφτεί ο νομοθέτης δεν μπορεί να τον απομακρύνει ή κάνοντας λάστιχο αυτά που αναφέρεις μέσα. Γι’ αυτό χρησιμοποιείται ο όρος «σπουδαίος λόγος» σε όλα τα νομικά κείμενα.

Για τη βία και τις επιθέσεις σε διαιτητές και τα λοιπά. Εγώ δεν θα απαντήσω γι’ αυτά. Νομίζω ότι, με δεδομένο ότι, για πρώτη φορά, τέτοιες υποθέσεις και τέτοια περιστατικά και οδηγούνται στη δικαιοσύνη και αποκαλύπτονται και παίρνουν τον δρόμο της δικαιοσύνης, που για πρώτη φορά υπάρχει διαλεύκανση τέτοιων αδικημάτων, όλα αυτά τα χρόνια, εγώ θα περίμενα να είμαστε όλοι λίγο πιο προσεκτικοί και φειδωλοί.

**ΑΝΝΑ ΚΑΡΑΜΑΝΛΗ (Εισηγήτρια της Ν.Δ.):** Μάλλον δεν παρακολουθήσατε τις θέσεις μας.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ότι συμφωνείτε, επί της αρχής, για τη θέση για τη βία.

**ΑΝΝΑ ΚΑΡΑΜΑΝΛΗ (Εισηγήτρια της Ν.Δ.):** *(εκτός μικροφώνου)*

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Όχι, εγώ είπα για το δεύτερο κομμάτι, αυτό που σχολιάσατε. Χαίρομαι και είπα ότι χαίρομαι σε αυτά που συμφωνείτε.

Για τη λειτουργία της Επιτροπής Επαγγελματικού Αθλητισμού, θέλω λίγο να το δούμε κομμάτι-κομμάτι. Ξαναλέω, σκοπός μου και στον τρόπο που πορεύομαι, πολιτεύομαι και νομοθετώ, είναι ο εξής. Δεν πρόκειται ποτέ να απαξιώσω οποιοδήποτε νομικό εργαλείο του παρελθόντος και το έχω κάνει πολλές φορές και για το ελεγκτικό συμβούλιο του κυρίου Ανδριανού, αλλά όταν η σύλληψη του νομοθέτη δεν μπορεί να λειτουργήσει και δεν μπορεί να αποδώσει, θα πρέπει εδώ να έρθουμε, σαν Πολιτεία, να δώσουμε λύσεις.

Με τη συγκεκριμένη μορφή, από τη στιγμή που δεν μπορούσε να γίνει ανεξάρτητη αρχή, απόλυτα, με τους κανόνες που θέλουμε εμείς η Επιτροπή Επαγγελματικού Αθλητισμού, δημιουργούμε ένα τέτοιο κλίμα, ένα τέτοιο πεδίο, έναν τέτοιο τρόπο λειτουργίας, που θα μπορεί, για πρώτη φορά, να μας δώσει πραγματικά αποτελέσματα, για πρώτη φορά, να γίνει ουσιαστικός έλεγχος και, για πρώτη φορά, ακόμα και αν κάνει λάθη ή προβαίνει σε μη ορθούς ελέγχους, να μπορούμε να κατηγορήσουμε βάσιμα. Γιατί, όταν δεν δίνεις στους ανθρώπους τα εργαλεία, όταν βάζεις μία υποχρέωση κατάθεσης πόθεν έσχες στην Επιτροπή Επαγγελματικού Αθλητισμού, αλλά δεν της δίνεις πρόσβαση στο σύστημα, πρόσβαση στους τραπεζικούς λογαριασμούς, πρόσβαση στα φορολογικά στοιχεία, δεν της δίνεις ελεγκτές, δεν της δίνεις τίποτα, πώς θα γίνει αυτό; Αυτό κάνουμε, ούτως ώστε να μπορέσει να λειτουργήσει λογικά και επειδή έχει αυτές τις εξουσίες δημιουργούμε την υποχρέωση να φέρνει έκθεση πεπραγμένων, πέρα από τη δημοσιοποίηση των αποφάσεων, για να λογοδοτεί και να κρίνεται.

Επειδή, λοιπόν, θα λειτουργεί με αυτό τον τρόπο, ερχόμαστε και της δίνουμε και μία ακόμα αρμοδιότητα, μία αρμοδιότητα που είχε δοθεί στον Υπουργό, ορθώς, όταν δόθηκε νομοθετικά. Σας θυμίζω για τις Δημόσιες δηλώσεις, για την πρόκληση σε βία και λοιπά, που ο νόμος έδινε την εξουσία στον Υπουργό. Πότε έγινε αυτό; Όταν δεν υπήρχαν τακτικοί δικαστές, όταν δεν υπήρχε ασφάλεια δικαίου, όταν συνέβαιναν όσα συνέβαιναν στην έτσι αποκαλούμενη «αθλητική δικαιοσύνη». Αυτό, τώρα, δεν υπάρχει. Οι τακτικοί δικαστές, με τα προβλήματά τους, με τα προβλήματα της ελληνικής δικαιοσύνης, εγώ δεν θα πω ότι όλα είναι καλά, αλλά οι τακτικοί δικαστές αποτελούν ένα εχέγγυο. Για τον λόγο αυτό, λοιπόν, και με τη δημιουργία αυτής της Επιτροπής για τον επαγγελματικό αθλητισμό, δίνεται η δυνατότητα και η εξουσία σε αυτούς με αντικειμενικό τρόπο, για να μην υπάρχουν και σκιές, να παίρνουν αυτά τα μέτρα, να βάζουν πρόστιμα, να βάζουν τις τιμωρίες.

Για τις ομοσπονδίες, θα την καταλάβω καλύτερα τη θέση σας στην κατ’ άρθρο συζήτηση. Διαφωνείτε με την απλή αναλογική ή με τα ξεχωριστά ψηφοδέλτια, θα θέλατε ενιαίο ψηφοδέλτιο με μεγαλύτερη ποσόστωση. Αυτό είναι μία θέση που θα μπορούσε να γίνει μία εποικοδομητική συζήτηση πάνω σε αυτό, αλλά δεν μπορούμε να στερήσουμε από κάποιον, ο οποίος δεν θέλει να είναι στο ενιαίο ψηφοδέλτιο τη δυνατότητα να κατέβει και όταν υπάρχουν πάνω από ένα ψηφοδέλτια, που θα πρέπει να έχει τη δυνατότητα αυτή, δεν μπορεί να ακολουθηθεί άλλο μέτρο από την απλή αναλογική, όπως ισχύει σε όλα τα σωματεία, όπως ισχύει στις συνδικαλιστικές ενώσεις, όπως ισχύει παντού.

Για την ποσόστωση, το καταλαβαίνετε και εσείς. Για δικαιοπολιτικό λόγο, μας το επιβάλει αυτό. Γιατί αυτός που έχει το 51%, λοιπόν, του εκλογικού σώματος, να μην έχει το 100% του οργάνου, για να μπορεί να ακούγεται και η άλλη άποψη, η αντίθετη άποψη. Η αθλητικά αντίθετη άποψη, όχι πολιτικά αντίθετη άποψη.

Για να μην ξαναζούμε αυτά τα φαινόμενα του αποκλεισμού μειοψηφιών που, στο τέλος, όλα, με μαθηματική ακρίβεια και το ζήσαμε, κυρίες και κύριοι βουλευτές, το προηγούμενο διάστημα, καταλήγουνε στις δικαστικές αίθουσες και ευτελίζουν το αθλητικό κίνημα. Αυτά ευτελίζουν το αθλητικό κίνημα.

Για τις θητείες, ο περιορισμός είναι εύλογος και για το ποιος είναι εκτελεστικό μέλος, όποιος έχει εκτελεστικά χρέη. Αυτό ορίζει το καταστατικό. Αν ένα καταστατικό έχει επταμελές διοικητικό συμβούλιο και είναι και οι επτά εκτελεστικοί, τότε ισχύει για αυτές τις θέσεις.

**ΑΝΝΑ ΚΑΡΑΜΑΝΛΗ (Εισηγήτρια της Ν.Δ.):** Αν δεν έχει κανένα; Να μην υπάρχει εκτελεστική θέση του Δ.Σ. και να είναι εκτελεστική θέση ο διευθυντής.

**ΓΕΩΡΓΙΟΣ ΒΑΣΙΛΕΙΑΔΗΣ** **(Υφυπουργός Πολιτισμού και Αθλητισμού):** Ο Διευθυντής, που δεν εκλέγεται. Προσέξτε, αυτός που έχει τη δυνατότητα εκπροσώπησης είναι ο εκτελεστικός. Στα ερασιτεχνικά σωματεία, δεν υπάρχει διευθυντής. Γιατί, αν το καταστατικό δώσει την εκτελεστική αρμοδιότητα σε κάποιον, ο οποίος δεν είναι ο πρόεδρος, δεν είναι ο γραμματέας, δεν είναι ο ταμίας και είναι ο αντιπρόεδρος, πάλι έχουμε κάνει μια τρύπα στο νερό εδώ πέρα.

Τι θέλουμε, λοιπόν; Στις εκτελεστικές θέσεις, όπως η κάθε ομοσπονδία ή σωματείο ορίσει. Στο υπόλοιπο διοικητικό συμβούλιο, μπορείς να είσαι. Δεν υπάρχει περιορισμός στις θητείες γενικά στο διοικητικό συμβούλιο.

Λοιπόν, για την ποσόστωση φύλου. Εδώ πέρα, θα μου επιτρέψετε να πω ότι πρέπει όλοι να πούμε καθαρές κουβέντες, με ευχολόγια ή με τις ποσοστώσεις στα ψηφοδέλτια, δεν προχωράμε μπροστά. Το αν θα είναι ουσιαστική ή όχι, αυτό θα κριθεί στο μέλλον. Και για να κρίνουμε αν είναι ουσιαστική ή όχι, θα πρέπει να δοθεί η δυνατότητα. Και εδώ πέρα, αυτή η Βουλή θα πρέπει να είναι τολμηρή ως προς το θέμα της ισότητας των φύλων και ως προς το θέμα της προώθησης. Επί της ουσίας, ποσόστωσης φύλου λέμε, αλλά προώθηση των δικαιωμάτων των γυναικών είναι αυτή τη στιγμή σ' αυτή τη χώρα με αυτές τις συνθήκες.

Γυναίκες, οι οποίες συμμετέχουν σε όλη την αθλητική διαδικασία, ως αθλήτριες, ως προπονήτριες, ως μητέρες που τρέχουν όλη την ημέρα για τα παιδιά τους, όταν φτάνουμε στην ώρα της εκπροσώπησης στα όργανα, είναι ανύπαρκτες. Πας σε μια προπόνηση ενός αθλητικού σωματείου, βλέπεις μόνο γυναίκες, πας στη γενική συνέλευση στο διοικητικό συμβούλιο και βλέπεις μόνο άντρες.

Λοιπόν, ο γόρδιος δεσμός, πολλές φορές, κυρίες και κύριοι βουλευτές, με έναν τρόπο λύνεται, το έχει καταδείξει η ιστορία και αυτός είναι ο τρόπος, εν προκειμένω, της ποσόστωσης στα όργανα.

Να ξανασκεφτείτε τη στάση σας, απευθυνόμενος προς το Κ.Κ.Ε., γιατί νομίζω ότι υπάρχει μια ταύτιση αριστεροδεξιακή και ως προς τις θητείες και ως προς την απλή αναλογική. Προσέξτε το αυτό. Προσέξτε το, γιατί είναι κρίσιμο. Νομίζω είναι σαφές το πλαίσιο και θα το δούμε και στην κατ' άρθρο συζήτηση.

Τώρα, για τον Γενικό Επιθεωρητή Δημόσιας Διοίκησης που έχει τον έλεγχο. Πέρα από αυτά που είπαμε, μία από τις πιο σημαντικές διατάξεις είναι η ποινικοποίηση της παρακώλυσης του έργου. Το θέμα δεν είναι να βάλεις μια απλή διαδικασία, να βάλεις και τις δικλίδες, ούτως ώστε αυτός, ο οποίος θα προσπαθήσει να επικρατήσει η αδιαφάνεια, να έχει και την τιμωρία.

Και θα ήθελα εδώ πέρα, σαφή θέση για το τέλος της ψήφου δι' αντιπροσώπου, γιατί αυτό είναι το πιο σημαντικό, για να τελειώσουμε πλέον με τα σωματεία - σφραγίδες. Με τα σωματεία - σφραγίδες ή με τις σφραγίδες στο συρτάρι των προέδρων ομοσπονδιών για την τελική επικράτηση μέσα στις γενικές συνελεύσεις. Θα αναγνωρίσουμε ότι αυτό είναι μια πραγματικότητα; Ή θα συνεχίσουμε να χαϊδεύουμε αυτιά; Και τα κυριότερο, θα συναινέσουμε στη νομοθέτηση; Είναι σημαντικό, γιατί όλοι γνωρίζουν τι γίνεται, αλλά κανένας δεν τόλμησε να βάλει τον δάκτυλο επί τον τύπο των ήλων τόσα χρόνια και να προχωρήσει μπροστά.

Παραολυμπιακή Επιτροπή. Όταν το 1999, σοφά, ο νομοθέτης και ενόψει των Ολυμπιακών Αγώνων του 2004 σύστησε την Επιτροπή αυτή για τους συμπολίτες μας και τους αθλητές μας με κινητικά προβλήματα και με αναπηρίες, έπραξε ορθά μεν, αλυσιτελώς δε. Ερχόμαστε, λοιπόν, με είκοσι χρόνια καθυστέρηση, αντιλαμβάνομαι το «αλυσιτελώς» με τα δεδομένα της εποχής και ήδη ήταν μια προωθητική νομοθεσία.

Ερχόμαστε, λοιπόν, αναγνωρίζοντας την ισότητα των Ελλήνων πολιτών, την ισότητα στις διαδικασίες, την ισότητα στην αντιμετώπιση εκ μέρους της πολιτείας, να θεσπίσουμε μια παραολυμπιακή Επιτροπή, η οποία θα εκλέγεται, όπως όλες οι επιτροπές, όλα τα όργανα του αθλητισμού, με τους κανόνες βεβαίως που βάζει η πολιτεία.

Πολύ σημαντικό και θα ήθελα να επιμείνω λίγο σε αυτό, είναι ότι τελειώνει η ομηρία των εργαζομένων των αθλητικών ομοσπονδιών με τη νομιμοποίηση όσων δουλεύουν εδώ και 15-20 χρόνια και είχαν μπει πάρα τις διατάξεις του 2725/99 και τελούν σε καθεστώς ομηρίας. Και είναι μια από τις πολλές κινήσεις που έχουν γίνει αυτά τα χρόνια για να διασφαλιστεί ακόμη και η μισθοδοσία τους, γιατί δεν εντάχθηκαν ούτε στην κεντρική κυβέρνηση, ούτε σε κάποια άλλη διάταξη. Ήταν στον αέρα.

Εμείς, μέσα και από τη χρηματοδότηση και με τον τρόπο αλλαγής που έχουμε κάνει αυτά τα χρόνια, διασφαλίζουμε πρώτα και πάνω απ' όλα τα χρήματα των εργαζομένων και με τη διάταξη του παρόντος νομοσχεδίου, βοηθούμε την ανορθολογική κατανομή, που υπήρχε λόγω της ρουσφετολογικής αντίληψης, να την εξαλείψουμε. Να μπορέσουμε άνθρωποι οι οποίοι δεν μπορούν πλέον να πληρωθούν, γιατί οι ομοσπονδίες δεν έχουν την οικονομική δυνατότητα, γιατί δεν θα έπρεπε να έχουν τόσους πολλούς υπαλλήλους έτσι και αλλιώς και έδειχνε το λάθος και τον σχεδιασμό τον ανορθολογικό που υπήρχε όλα αυτά τα χρόνια. Δίνουμε, λοιπόν, τη δυνατότητα ούτε να χάσουν τη δουλειά τους, ούτε να βρεθούν στον δρόμο και να εξασφαλίσουμε και την μισθοδοσία τους.

Τώρα, για το «σόου» των παραβάσεων, για τον αθλητικό νόμο, για τις αποσπασματικές παρεμβάσεις, θα τα πούμε αναλυτικότερα αυτά άμα θέλετε. Αλλά, ορισμένες φορές, τα πράγματα και οι αριθμοί μιλούν από μόνοι τους. Οι παρεμβάσεις στον ερασιτεχνικό αθλητισμό δεν γίνονται μόνο μέσα από νομοθετήματα. Και η σημαντικότερη παρέμβαση στον ερασιτεχνικό αθλητισμό είναι τούτη εδώ, που αφορά την οργάνωσή του, την εκπροσώπησή του, αυτούς οι οποίοι καλούνται, γιατί δεν καλεί την κεντρική κυβέρνηση να κάνει τον σχεδιασμό και την υλοποίηση, αλλά οι ομοσπονδίες.

Αυτή είναι η παρέμβαση στον ερασιτεχνικό αθλητισμό. Αλλά, πού; Σε υποδομές. Τα τελευταία τέσσερα χρόνια, 219 έργα στοχευμένα, πάνω από 30 εκατ.€ προϋπολογισμού, με αλλαγή φιλοσοφίας, για να φτιάξουμε τις αθλητικές υποδομές, να τις αδειοδοτήσουμε, αφού τις έχουμε καταγράψει μετά το 2017 και τον νόμο για την αδειοδότηση.

Κάθε ευρώ που πέφτει, πέφτει στοχευμένα για να μπορέσουμε, να έχουμε νόμιμες και ασφαλείς εγκαταστάσεις και εγκαταστάσεις που αφορούν το σύνολο του ερασιτεχνικού αθλητισμού.

Μέσα σε αυτά, προστίθεται το νέο πρόγραμμα «ΦιλοΔΗΜΟΣ» με 50 εκατ. ευρώ. Ήδη, 131 έργα έχουν προεγκριθεί από τη Γενική Γραμματεία Αθλητισμού και οδεύουν προς το Υπουργείο Εσωτερικών και το αμέσως επόμενο διάστημα προχωράνε τους διαγωνισμούς.

Τα Προγράμματα Άθλησης για Όλους;

Ναι. Δεν υπήρξε νομοθέτηση. Υπήρξε μια σημαντική αλλαγή, ότι, πλέον, οι γυμναστές δεν πάνε το Φλεβάρη στους Δήμους, πάνε τον Σεπτέμβρη, οπότε πρέπει και οι δήμοι να πληρώνονται, γιατί από το 2000 - 2014 το κράτος χρώσταγε μια πενταετία. Τώρα, όμως, πληρώνει και πληρώνει στην ώρα του.

Επίσης, τα παιδιά του Ελληνικού Δημοσίου Σχολείου, αυτά που, μέχρι πριν από πέντε χρόνια, διάβαζαν από φωτοτυπίες, πλέον, στην 3η Δημοτικού, συμμετέχουν στο μάθημα κολύμβησης και μαθαίνουν να κολυμπάνε και να μην πνίγονται, όπου υπάρχει πισίνα, καλύπτοντας πάνω σχεδόν τα 3/4 του ελληνικού μαθητικού πληθυσμού της 3ης δημοτικού.

Τελειώσαμε υποχρεώσεις του Κράτους προς τους αθλητές. Τα χρέη του παρελθόντος, που όλοι έτρεχαν στις φωτογραφίες να βγουν πρώτοι, αλλά, όταν ερχόταν η ώρα της λυπητερής, το έριχναν στο «τσάμικο». Ερχόμαστε, λοιπόν, σαν πολιτεία, αυτά τα χρόνια, σε αυτά τα δύσκολα χρόνια, με τους δημοσιονομικούς περιορισμούς και εξοφλήσαμε όλες αυτές τις υποχρεώσεις. Τις υποχρεώσεις των σταδίων, που κάθε ένα από αυτά που ανήκει στο Δημόσιο, χρωστούσε δύο και τρία και τέσσερα εκατομμύρια ευρώ.

Μέσα σε αυτές τις δημοσιονομικές συνθήκες, θεσπίσαμε, και τις επόμενες μέρες θα ανακοινωθούν από την Επιτροπή, που έχει φτιάξει ο Γενικός Γραμματέας Αθλητισμού με τον Γενικό Γραμματέα της Ολυμπιακής Επιτροπής, υποτροφίες για παιδιά - αθλητές, νέους έως 22 ετών, για να μπορέσουμε τώρα που, σιγά-σιγά στεκόμαστε στα πόδια μας με φειδώ, με προσοχή και σύνεση να βοηθήσουμε τα παιδιά που με δυσκολίες βγαίνουν μπροστά.

Βέβαια, πάλι με τις ίδιες δημοσιονομικές συνθήκες, καταφέραμε να σταματήσουμε την πτωτική ροή της χρηματοδότησης των Ομοσπονδιών και να έχουμε μεσοσταθμικές αυξήσεις πάνω από 25%, την τελευταία τριετία, στις Ομοσπονδίες και, με έκτακτες χρηματοδοτήσεις, ερχόμαστε να καλύψουμε τις πληγές του παρελθόντος, γιατί, όπως ξέρετε, οι παρα-ομοσπονδίες χρωστάνε τρία και τέσσερα και πέντε εκατομμύρια ευρώ. Και τις κρατάμε με «νύχια και με δόντια» ανοιχτές, χωρίς να διακινδυνεύσει το άθλημα, χωρίς να διακινδυνεύσουν οι εργαζόμενοι, χωρίς να διακινδυνεύσει το μέλλον τους.

Η Κάρτα Υγείας Αθλητή που, στην πρώτη χρονιά της υλοποίησής της, με τα προβλήματα που είχε στην υλοποίηση, γιατί οι Ομοσπονδίες -επειδή λειτουργούν με τον τρόπο που λειτουργούν- είχαν καθυστερήσεις, έχουμε καλύψει περίπου το 80% των αθλητών και φαίνεται ότι η κατάσταση θα είναι αυτοματοποιημένη από του χρόνου και θα λειτουργούμε μια χαρά.

Η κατηγοριοποίηση των αθλητικών εγκαταστάσεων, ο εξορθολογισμός, η απαλλαγή των Δημάρχων όλων των μικρών χωριών από τη γραφειοκρατία και ο εγκλωβισμός τους.

Το Πρόγραμμα Άθλησης στα καταστήματα κράτησης, 15 ώρες την εβδομάδα εκγύμναση σε κρατούμενους, γιατί όλοι οι Έλληνες πολίτες έχουν το δικαίωμα πρόσβασης στον αθλητισμό.

Το ξεπάγωμα των προσλήψεων των διακεκριμένων αθλητών.

Σας ξαναλέω ότι ωραίες οι φωτογραφίες, ωραία τα λόγια, αλλά τούτη εδώ η Κυβέρνηση έκανε πράξη την αναγνώριση των προσπαθειών και των κόπων και έβαλε στο επίκεντρο τον ερασιτέχνη αθλητή με το μεταφορικό ισοδύναμο, που συμπεριέλαβε τα ατομικά αθλήματα μέσα για τους αθλητές των ατομικών αθλημάτων. Για πρώτη φορά, βγάζοντας από πάνω τους ένα δυσβάστακτο κόστος.

Με την ενισχυτική διδασκαλία στους αθλητές - μαθητές. Την αύξηση των απουσιών και την ενισχυτική διδασκαλία, γιατί θέλουμε μορφωμένα παιδιά. Θέλουμε παιδιά - αθλητές, οι οποίοι δεν θα αποκόπτονται από την παιδαγωγική διαδικασία.

Με την υποχρεωτική πρόσβαση των ΑμεΑ στις εγκαταστάσεις, αλλά και με την αλλαγή του όλου πλαισίου, την εναρμόνιση της χώρας για τα θέματα του ντόπινγκ και το μεγάλο πρόγραμμα για αναβάθμιση του εργαστηρίου μετά τη μεταφορά του στο Δημόκριτο και τη λειτουργία του σαν ερευνητικό κέντρο μαζί με την επένδυση 2 εκατομμυρίων ευρώ από το Πρόγραμμα Δημοσίων Επενδύσεων, ούτως ώστε να έχει τον καλύτερο εξοπλισμό της Ευρώπης.

Αυτή είναι η πραγματικότητα και η οποία δεν ολοκληρώνεται με αυτό το νομοσχέδιο, αλλά απέχει έτη φωτός από το διαλυμένο σύστημα που παραλάβαμε το 2015, από το αναξιόπιστο σύστημα, από το σύστημα της «παράγκας» που παραλάβαμε το 2015.

Περιμένω κάποια στιγμή, κυρία Καραμανλή, να πείτε τη λέξη «παράγκα» από δω, όπως σας είχα προκαλέσει την περασμένη φορά, από αυτό εδώ το βήμα, δεν είναι κακό, ήταν μια πραγματικότητα.

Σας καλώ, λοιπόν, να στηρίξετε. Να κουβεντιάσουμε τα θέματα που χρειάζονται συζήτηση. Εάν χρειάζεται να συζητήσουμε για βελτιώσεις, που πάντα το κάναμε αυτό και πάντα γίνεται αυτό, αλλά να στηρίξουμε την αλλαγή σελίδας τον ελληνικό αθλητισμό.

Σας ευχαριστώ πολύ.

**ΑΘΑΝΑΣΙΟΣ ΜΙΧΕΛΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, πριν ολοκληρώσουμε, θα επαναλάβω τις επόμενες συνεδριάσεις και θα να σας διαβάσω τους φορείς.

Αύριο, 28 Φεβρουαρίου, ημέρα Πέμπτη και ώρα 10:00΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** ακρόαση των φορέων.

Αύριο, 28 Φεβρουαρίου, ημέρα Πέμπτη και ώρα 15:30΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συζήτηση επί των άρθρων. Άρα, ο χρόνος ακρόαση των φορέων είναι περιορισμένος.

Επίσης, 5 Μαρτίου, ημέρα Τρίτη και ώρα 10:00΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** 4η συνεδρίαση – β΄ ανάγνωση.

Κυρίες και κύριοι συνάδελφοι, προτάθηκαν 34 φορείς, αλλά, σύμφωνα με τον Κανονισμό της Βουλής, γίνονται δεκτοί 10 και εισηγούμαστε 21 φορείς. Σας τους διαβάζω και οι υπόλοιποι μπορούν να καταθέσουν γραπτά υπομνήματα, ώστε να ληφθούν υπόψη.

Οι φορείς είναι Ένωση Ιδιοκτητών Δρομώνων Ίππων Ελλάδας, Πανελλήνια Ένωση Φιλίππων, Ένωση Επαγγελματιών Δρομώνων Ίππων, Φίλιππος Ένωσις Ελλάδος, Σύνδεσμος Ιδιοκτητών και Ιπποπαραγωγών Δρομώνων Ίππων, Οργανισμός Διεξαγωγής Ιπποδρομιών Ελλάδας (ΟΔΙΕ), «Ιπποδρομίες Α.Ε.», Ελληνική Ολυμπιακή Επιτροπή (ΕΟΕ), Επιτροπή Επαγγελματικού Αθλητισμού, Σύνδεσμος Ελληνικών Γυμναστικών Αθλητικών Σωματείων (ΣΕΓΑΣ), Super League, Διαρκής Επιτροπή Αντιμετώπισης της Βίας (ΔΕΑΒ), Πανελλήνιος Σύλλογος Υπαλλήλων Αθλητικών Σωματείων, Οργανισμός Προγνωστικών Αγώνων Ποδοσφαίρου (ΟΠΑΠ), Ελληνική Παραολυμπιακή Επιτροπή (ΕΠΕ), Ελληνική Ομοσπονδία Καλαθοσφαίρισης (ΕΟΚ), Πανελλήνιος Σύλλογος Υπαλλήλων Αθλητικών Σωματείων (ΠΣΥΑΣ), Ομοσπονδία Πετοσφαίρισης, η Ελληνική Ομοσπονδία Χειροσφαιρίσεως (Χάντμπολ), η Κολυμβητική Ομοσπονδία και η Ελληνική Φίλαθλη Ομοσπονδία Επιτραπέζιας Αντισφαίρισης (Πινγκ-Πονγκ).

Σας διάβασα τους 21 φορείς, οι οποίοι θα κληθούν αύριο για να έρθουν στην Επιτροπή και μένουν άλλοι 13 φορείς, οι οποίοι καλούνται, εφόσον το επιθυμούν, να υποβάλουν υπομνήματα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Ιωάννης, Αυλωνίτου Ελένη, Ψυχογιός Γεώργιος, Βάκη Φωτεινή, Γεννιά Γεωργία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Αραμπατζή Φωτεινή, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Βούλτεψη Σοφία, Στύλιος Γεώργιος, Κωνσταντόπουλος Δημήτριος, Γρηγοράκος Λεωνίδας, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Δελής Ιωάννης, Συντυχάκης Εμμανουήλ, Λυκούδης Σπυρίδωνας, Μαυρωτάς Γεώργιος και Ψαριανός Γρηγόριος.

Τέλος και περί ώρα 17.00΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΑΘΑΝΑΣΙΟΣ ΜΙΧΕΛΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**